Madrilgo 36 lagunek auzitara daramate Ingurumen idazkaria errausketagatik | Zero Zabor\nHasiera » Errausketa » Madrilgo 36 lagunek auzitara daramate Ingurumen idazkaria errausketagatik\nAtalak: Errausketa, Estatu espainiarrean, Osasuna\nRivas Vaciamadrideko herritarrak asteartean Madrilgo auzitegi aurrean salaketa penala aurkezten. (Argazkia: @JAVIERN Twitter bidez)\n[Pello Zubiria Kamino] Hogeita hamasei pertsonak, beren ustean Valmingomezko errauste plantak eragindako gaixotasunak jasaten dituztenak edo horiengatik hildakoen senideak direnak, auzitara eraman dute Madrilgo autonomi erkidegoan Ingurumen Ebaluazioko zuzendari zen Jose Trigueros Rodrigo, 2008an errauskailuari Ingurumen Baimena eman ziolako aurretik Ingurumen Eraginen Ikerketarik egin gabe.\nRivas Aire Limpio plataformak jakinarazi duenez, epaiketa penala eskatu dutenen 36en artetik 15 gaixotasunengatik hildakoen senideak dira. Kantzer mota ezberdinek nozitzen dituzte (birikakoa, prostatakoa, bularrekoa, kolonekoa…) edo fibromialgia bezalako kronikoak. Valdemingomezeko errauskailua dagoen Rivas Vaciamadriden bizi edo bertan lanean ari dira, gehienak 5 kilometroko radioaren barruan eta batzuk 7,5 kilometro artekoan.\nDiagonal hedabide elektronikoak zabaldu duenez, Madrilen Esperanza Agirreren gobernuan kargua hartu aurretik, 2000 eta 2004 artean José Trigueros Rodrigo Ingurumen ministerioan Itsas bazterren zuzendari egon zen, eta bere agindupean Fuerteventura uhartean legez kanpo eraikitako hotel bati baimenak eman zizkion, justu auzitegiek hotelaren kontrako ebazpena eman baino egun gutxi batzuk lehenago.\nTriguerosen kontrako auzi penalean abiatzerakoan besteren artean CAES Centro de Asesoria y Estudios Socialesen eta Asamblea Medio Ambiente Sol 15m taldeen babesa jaso dute. Errauskailua 1993an jarri zuten abian, eta eraikitzen ari ziren garaietatik herritar askoren protestak jaso ditu. 2013an beste salaketa bat aurkeztu zuten Madrilgoa Fiskalaren aurrean Frente Civico de Rivas koordinadoran bilduta. Are lehenago, 1996an, Greenpeace, Ecologistas en Acción eta Comisiones Obrerasek Madrilgo Auzitegiko ingurumen fiskalari eskatu zioten artean frogatan zegoen errauskailuareren jarduera oztopatzeko, frogatu arte haren isuriak ez zirela kaltegarriak gizakien osasunarentzako, 2011ko LARRUNen Alfonso del Val ingurumen adituak kontatu zuenez.\nValdemingomezeko errauskailua Tirmadrid enpresak kudeatzen du, eta honen jabea Urbaser da. Urbaserrek Mondragon kooperatiba taldeko LKS dauka bazkide estrategiko Euskal Herrian eta Baionan Bil ta Garbi mankomunitatearen Canopia TMBa kudeatzen du.\nRivas Vaciamadriden dago Valdemingomezko errauste planta. (Argazkia: Comunidad ISM)\nFlorentino Perezek Urbaser txinatarrei saltzeak zer eragingo du Euskal Herrian? | Zero Zabor - […] gutxienez 26 errauste planta kudeatzen zituen Urbaserrek Europan, batzuk gure artean famatuak, Madrilgo Valdemingomezkoa kasurako. Orain, CNTY erraldoiaren barruan,…


Esku-hartze sozialean ekintza boluntarioa eta partaidetza asoziatiboa indartzeko jardueretarako diru-laguntzak. 2013KO DEIALDIA. - Eusko Jaurlaritza\nDiru-laguntza linea horren barruko jarduerak finantzatzeko, 2013an 644.000 euroko zenbatekoa emango da gehienez.\nEsku-hartze sozialean ekintza boluntarioa eta partaidetza asoziatiboa indartzeko jardueretarako diru-laguntzak.\nOnuradunen betebeharrak hemen kontsultatu Esku-hartze sozialean ekintza boluntarioa eta partaidetza asoziatiboa indartzeko jardueretarako diru-laguntzak.\nDiru-laguntza linea honen barruko jarduerak finantzatzeko, 2013an 644.000 euroko zenbatekoa emango da gehienez.


(Sittin' On) The Dock of the Bay - Wikipedia, entziklopedia askea.\nOtis Reddingen singlea\nStax eta Atco Records\nThe Dock of the Bay (en)\nOtis Reddingen kronologia\n←Women Do Know How to Carry On (en) (Sittin' On) The Dock of the Bay\n(Sittin' On) The Dock of the Bay (euskaraz (Eserita) Badiako kaian) Otis Redding abeslariak eta Steve Cropper gitarrajoleak elkarlanean sortutako soul abesti bat da. 1967an Otis Redding abeslariak bere heriotza baino egun batzuk aurretik grabatu eta The Dock of the Bay diskoaren barnean merkaturatu zen.\nDenbora iragan hala, abesti honek sekulako arrakasta eta ospea bereganatu izan du, telebistako hainbat iragarki eta filma askotako soinu bandetan agertu izan delarik. Era berean musikari eta musika talde ugarik abesti honen bertsioak moldatu izan dituzte.\nOtis Redding abeslariaren jatorrizko (Sittin' On) The Dock of the Bay abestiaren bertsioa entzungai (Ingelesez)\nPearl Jam musika taldearen (Sittin' On) The Dock of the Bay abestiaren bertsioa entzungai (Ingelesez)\nCould Play Jam musika taldearen (Sittin' On) The Dock of the Bay abestiaren bertsioa entzungai (Ingelesez)\nSteve Cropperrek ekoitzitako musika


Basagoitirekin ere ez | Euskal Herria | Berria\nBasagoitirekin ere ez\nAnekdotarako gutxitxo eman du goizeko saioak. Arratsaldean ere saltsarik ez.\nAntonio Basagoiti, gaur. / Raul Bogajo/ARP\n"4, 3, 2, 1... [segundo]", esan du Laura Mintegi EH Bilduren lehendakarigaiak bere hitzaldiaren bukaeran, eta amaitutzat eman du ordu eta erdiko saioa. Neurtu-neurtuta zeukan, beraz, bere estreinaldi parlamentariorako. 11:00ak pasatxo zirela bukatu du, esan beharrekoa esan ondoren, gai batzuetan "arinago" ariko zela iragarri duen arren.\nMinutu bat beranduago hasi da hizketan beste lehendakarigaia: Iñigo Urkullu (EAJ). Pare bat minutura, ordea, isildu egin behar izan du une batez, Celsa Atlantic enpresako —lehengo Laminaciones Arreguiko— langileek harmailetan kartelak erakutsi dituztenean hitzaldia eten baitu Bakartxo Tejeria Eusko Legebiltzarreko presidenteak. Ez da liskarrik sortu, eta diskurtsoari ekin dio berriro hautagai jeltzaleak.\nBi hizkuntzatan mintzatu dira biak ere, tartekatuz: euskaraz eta espainolez. Euskaraz hasi dute hitzaldia.\nGatazkaren konponbidea, bizikidetza, presoak, krisia... izan dituzte hizpide, Mintegik "politika egiteko beste modu bat" ere bai, eta Urkulluk, "Euskadik mundu ekonomikora" irekitzen jarraitu behar duen honetan, Juan Sebastian Elkano eta zortzimilako tontorrak egin izan dituzten mendizaleak aipatu ditu.\nAnekdotarako gutxitxo eman du goizeko saioak. Arratsaldean tokatzen zen, kasu, Antonio Basagoiti, baina harekin ere saltsarik ez. Haretxen hasierak sortu du pasadizo txiki bat, Tejeriak hitza Basagoitiri ez, baizik eta Arantza Quirogari eman dionean —Quiroga izango da PPren taldeko bozeramailea legealdi honetan, baina gaur EAEko PPko presidentea zen mintzatzekoa—.\nArratsaldeko hitzaldietan, Gorka Maneirok (UPD) espainolez egin du mintzaldia, euskalduna den arren, eta erantzunen txandan Mintegi hari euskaraz hasi zaio ihardesten, baina pare bat segundora ”cambio de chip” ["txip aldaketa"] esan du, keinu bat eginez, eta espainolez ekin dio erantzunari.\nAndoni Ortuzarrek jarri dio bozketari originaltasun puntua. "Abstentzioa", "Iñigo Urkullu Renteria" eta "Laura Mintegi Lakarra" esatera mugatu dira 74 legebiltzarkide. Ortuzarrek, ordea, "Urkullu'tar Iñigo" esan du.\nAzken orduetan, 224 kasu atzeman dituzte. Positiboetatik 123 Bizkaian detektatu dira.\nGoizeko kronika egin du Pello Urzelaik Storify bidez


Begi Belarri: 5 ikus-entzunezko eta 5 solasaldi neguan eta udaberrian ere\nBegi Belarri: 5 ikus-entzunezko eta 5 solasaldi neguan eta udaberrian ere zinemaz gozatzeko –\nGEU Elkarteak eta Oihaneder Euskararen Etxeak, Begi Belarri ikus-entzunezkoen zikloaren neguko eta udaberriko programazioa aurkeztu dute. Urtarrila eta maiatza bitartean, euskarazko ikus-entzunezkoak eta solasaldiak antolatuko dira Oihaneder Euskararen Etxean. Denboraldi berriari hasiera emateko, urtarrilaren 19an Marina Lameiroren “Dardara” eskaini zen. Denboraldiko kartela “Bolante baten historia”, “Urak aske”, “Neskak dantzara!” eta “Gure hots” filmek osatuko dute.\nGEU elkarteak eta Oihaneder Euskararen Etxeak, aurten ere, Begi Belarri ikus-entzunezkoen zikloa antolatu dute elkarlanean. Urtarrila eta maiatza bitartean, hilabetero film bat eskainiko da arratsaldeko 19:00etan. Emanaldi guztiek bi atal izango dituzte: alde batetik, film-dokumentalaren proiekzioa eta bestetik, filmaren zuzendariarekin, istorioaren protagonistarekin edota jorratzen den gaiarekin loturiko hizlariekin solasaldia. Gonbidapenak doakoak izango dira eta hauek hartzeko epea astebete lehenago irekiko da www.oihaneder.eus webgunean.\nUrtarrilaren 19an, “Dardara”. 25 urte taula gainean eman ondoren, Berri Txarrak-ek geldialdi mugagabea iragarri zuen, ibilbide oparo bati etena jarriz. Geratu aurretik, baina, azken bira bat egiteko nahia adierazi zuten, mundu osoko zaleak merezi bezala eskertu eta agurtzeko. Bidaia horretan Marina Lameiroren kamera izango zuten bidelagun, birak zaleengan sortutako dardara dokumental batean jasotzeko asmoz. Zinemagileak jarraitzaileon istorioekin irudi koral bat eraikiko du.\nOtsailaren 16an, “Bolante baten historia”. Jose Miguel Etxeberria “Naparra”, Komando Autonomo Antikapitalistetako (CAA) kidea, 80ko hamarkadaren hasieran desagerrarazi zuten. Euskal Herriko gerra zikinaren testuinguruan desagertu zen, eta Batallo?n Vasco Espan?ol (BVE) talde parapolizialak hartu zuen bere gain Naparraren desagerpena. Bere autoa Ziburun agertu zen, Jendarmeria baten aurrean. Aita jendarmeen deira joan eta kotxearekin zer egin nahi zuen galdetu ziotenean, bolantea autotik atera zuen. Amari agindu zion ez zela esku hutsik itzuliko.\nMartxoaren 16an, “Urak aske”. Dokumentalak, larrialdi klimatikoaren ondorioak jasaten hasi eta neurriak hartzea premiazkoa den honetan, bide horretan eman diren urretsen berri emango du, eta bide horri ekiteak dituen ondorioak eta zailtasunak ezagutzeko aukera ere bai, mendebaldeko gizarteek naturarekin duten harremanari buruz hausnartzen laguntzen duen bitartean.\nApirilaren 12an, “Neskak dantzara!”. On?atiko korpus dantzetan emakumeak parte hartzeko eginiko prozesua eta emandako urratsak jaso nahi izan ditu Julen Iriondo on?atiar kazetariak Neskak dantzara! ikus-entzunezkoan. 2018an dantzatu zuten On?atin emakumeek Korpus jaietan lehenengo aldiz. Iriondok ikusi du pauso handia izan zela ordukoa, eta testigantzak jasota gelditzea garrantzitsua dela; batetik herriaren historiaren zati bat gordeta gelditzeko, eta bestetik, eredu bezala balio izateko.\nMaiatzaren 11an, “Gure hots”. Azken 40 urte hauetan euskal emakumeek lan munduan izan duten egoeraren erradiografia historikoa, gaur egun zer-nolako ondorioak eta eraginak sorrarazi dituen ikertzen duena. Dokumental honetan, Euskal Herriko emakume desberdinen testigantzak jaso dira. 1980 eta 2020 urteen artean oinarritzen da eta lau hamarkaden berrien eritziekin saretua dago. Gai desberdinen inguruan arituko diren zientzilari, idazle eta profesionalen ahotik jasoko dira hainbat bizipen eta errelato.\nGasteiz, Oihaneder, solasaldiak, zinema


Aldarrikatu eta ospatzeko eguna : Bidasoko Hitza\nMartxoaren 8a ate joka dator, eta udalak nahiz herriko eragileek hainbat ekitaldi prestatu dituzte Emakumeen Egunari begira. Berdintasuna aldarrikatu, baina, era berean, jai giro ukituz ospatzeko eguna ere izango dela nabarmendu dute. Atzo egin zuten egitarauen aurkezpena Sergio Corchon Berdintasun ordezkariak, Irene Kastezubi Gaurko Andreak-eko ordezkariak, Kontxi Zabala Argoiak elkarteko kideak, Maritxu San Jose Bidasoaldeko Elkarte Feministako kideak eta Aitziber Iratzoki Berdintasun teknikariak. Bakoitzak bere egitaraua aurkeztu zuen. Aurkezpena Dunboako Martxoak 8 kalean egin zuten. Hain zuzen, duela bi urte, 2014ko otsailean, udalbatzarrak izen hori jartzea onartu zuen, egun horren omenez. Egun horretan bertan, martxoaren 8an, elkarretaratzea egingo dute Zabaltza plazan, 19:00etan. Leloa: Egun guztiak izan beharko lirateke Martxoak 8. Aurretik (18:45) Flashmob bat egingo dute My Dance Studio taldearen eskutik. Ikuskizun horretan erabiliko dituzten abesti guztiek emakumearen gaia eta emakumeek euren egunerokoan bizitzen dituzten egoerak kontatuko dituzte. Egitaraua osorik, behean.\nMartxoak 8ko egitaraua aurkeztu dute udal eta elkarteek.\nGaur 19:30: Pobreziaren feminizazioa hitzaldia, Irun Factoryn. Gizarte bazterkerian dauden kolektiboen artean egindako sare lanaren adibidea. Hizlariak: Amaia Lasheras eta Eukene Pardo. Antolatzailea: Bidasoaldeko Elkarte Feminista. Hilaren 29a, astelehena 17:30: Genero berdintasunaren aldeko arrazoiak tailerra, Gaurko Andreak-en (Kale Nagusia 11-2). Hiru egunetako tailerra izango da: otsailak 29, martxoaren 14 eta apirilaren 18an. Antolatzailea: Gaurko Andreak. Martxoaren 2a, asteazkena\n17:00: Sufragistas zineforuma, Argoiak elkartean. Antolatzailea: Argoiak.\n17:30: Kafe-solasaldia, Luisa Etxenike idazle, kazetari eta irakaslearen lana aurkeztuko dute, Uxoa elkartean. Antolatzailea: Uxoa.\n19:30: Desadostasun baten istorioa hitzaldia. Irun eta Hondarribiko alardeen gatazkaren gainean hitz egingo dute Mertxe Tranche eta Maixabel Alkainek, Irun Factoryn. Antolatzailea: Bidasoaldeko Elkarte Feminista.\nMartxoaren 8, asteartea\n10:00: Emakumeak bidea irekitzen hitzaldia, Amaia KZko hitzaldi aretoan. Hainbat emakumen euren testigantza eta bizipenak emango dituzte emakume izatearen gainean. Antolatzailea: I-Romi.\n14:00: Elkarteko bazkaria, Argoiak elkartean. Antolatzailea: Argoiak.\n17:00: Poesia errezitaldia, Txemi Checaren musikarekin. Ondoren, Rosa Gomezen Aldebaran liburuaren aurkezpena, Argoiak-en. Antolatzailea: Argoiak.\n17:30: Las chicas del calendario filmaren proiekzioa, Uxoan.\n17:00: Las chicas del calendario filmaren proiekzioa eta solasaldia, San Migelgo Zaharren zentroan. Antolatzailea: Bidasoaldeko Elkarte Feminista.\n17:30: Mama no abras más la puerta antzezlana Uxoako antzerki taldearen eskutik, elkartean bertan. Ondoren, bingoa, mokadutxoa eta dantza. Antolatzailea: Uxoa.\nMartxoaren 13, igandea\n12:00: Argoiak Sariaren banatuko dute, Argoiak elkartean. Aurten, Santiagotarrak Elkartearen eskutik. Antolatzailea: Argoiak.\n19:00: Kiroleko emakume erreferenteak hitzaldia, Amaia KZn. Hizlaria: Nekane Soria Realeko kontseilaria. Antolatzailea: Gaurko Andreak.\nMartxoaren 18a, ostirala\n19:30: Emakumek fatala gizarte patriarkatuaren oposizio gisa hitzaldia, Irun Factoryn. Hizlaria: Naroa Gonzalez. Antolatzailea: Bidasoaldeko Elkarte Feminista.\nMartxoaren 19a, asteazkena\n19:00: Larre motzean dokumentala. Emakume baserritarrak protagonista diren ikus-entzunezkoa, Amaia KZn hitzaldi aretoan. Antolatzailea: Gaurko Andreak.


Hemen zaude: Hasiera → Denda → Akelarre\nSaxoa taldean erabat barneratuta, ‘Akelarre’ aurkeztera datoz. Misterioz mozorrotutako erritual arriskutsu horretan birtuosismoa, ukitu vintagea, orkestren dotorezia, westerna, swinga, 70eko hard-rocka, garagea eta doinu beroak ezkutatzen dira.\nA aldea zabaltzen duten ‘Lobo’, ‘La cruda’ eta ‘Alimaña’, adibidez, surf-rock klasikoaren patroitik hurbil daude eta ‘Klentxas Joe’-k asko dauka swing eta bluesetik . Lehenengo aldea bukatu aurretik muskulatura rockeroa duen ‘Franken surf’-k harrapatuko zaitu.\nB aldeak gordintasun handiagoa eta erritmo sakonagoa hartzen du bere baitan: garage ilunean bustitutako ‘Cerdo de guerra’; eta countrya, hillbilly eta amerikar doinuetan ondutako ‘Fuego en la venta’-rekin hasita , Eddie Cochran, Rolling, Thin Lizzy zein Vampisouleko talde beroekin egin dezakezue topo lapikoan sartu eta konjuroa egin aurretik; dantzan hasi aurretik.


Lantegian emakumeek soldata bajuagoa - Ahotsak.eus\nLantegian emakumeek soldata bajuagoa\nHizlaria(k): Alberdi Iriarte, Arantza\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan AZK-002-003 kodeko bideoa nahi duzula aipatzea: ahotsak@ahotsak.eus\nManzisidorreneko lantegiko giroa ona zen eta nagusiekin ere ez zen kexatzen. Hala ere, emakumeek gizonen aldean gutxi kobratzen zuten lan berdina eginda. Euren lana zapatak akabatzea eta abarketei zintak sartzea izaten zen.\nElkarrizketatzailea(k): Arantza Kerejeta\nGaia(k): Ekonomia eta industria » Emakumeak lan-munduan (etxetik kanpo) , Ekonomia eta industria » Industria motak » Zapatagintza\n- Eta lantegiko giroa nolakoa zen?\n- Bueno, ona. Lagun onak izen nittun ta ondo, ondo. Manzisidorreneko nausixek neretzako txarrak ez zin izen. Osea, lan in ta... Ez hola... diktadura hori ez nun izen. Baiño ein in ber izeten zan; gutxi irabazi ta ein in ber. Pixket gehixo etatzen bazendun, lotsau ez al giñen eitten esaten ziun, gizonan jornalak (...). Destajun ipintzen bagiñuzen, pixket gehixo etatzen gendun, ta esaten ziun aber ez al giñen lotsatzen gizonak bezela jornala etatzen.\n- Jornalak ez ziran berdiñak?\n- Ke ba! Batzuk gehixo, beste batzuk gutxixo, ikeragarrizko aldekuk. Ikeragarrizko aldekuk, Arantxa!\n- Eta lan berdiña emakumeak eta gizonezkoak...?\n- Hoixe! Zapatak akabatzen. Eta zinte-sartzie bazeuen, behin abarketan zinte-sartzea, geratzeke egun osue. Eta askotan gutxiñe eitten zebenak -beti pasatzen dana- gehixen kobrau. Edo hobik dilako edo nik eztakit zer dilako eo... beak jakingo zeben.\n"Etxean neskame sentitu gara"\nGasteiztik bueltan, Zahorren lanean\nEzkondu eta lana utzi\nGrabatugintza Eibarren; gai honen inguruan azalpen zehatzak\nDukearen erosketak; haziak\nSexuaren araberako desberdintasunak lan-munduan I\nHamar urterekin umezain, ahizparen etxera


OIER ARAOLAZA, iritzia: Jalgi Obama pare - Jalgi\n2016-05-16 17:18 |albisteak\nHomogenizazioaren eta diferentziaren arteko sokatiran bizi gara. Segundo gutxitan Inglewooden nerabe batek mugikorrarekin grabatutako koreografia mundu osoko pantailetan ikusten da, eta grina berarekin imitatzen dute Melbourneko sukaldariak edo Salmantoneko postariak.\nGero eta berdinagoak gara, baina berdintasuna aspergarri zaigunez, zenbat eta berdinagoak izan, orduan eta erakargarriago gertatzen zaigu desberdintasuna. Exotismoak liluratzen gaitu, eta exotismoa, desberdina, arrotza, ez-ohikoa bilatzen dugu harritu gaitzan, kilika gaitzan, iratzarri gaitzan.\nMarin Marais musikagile frantsesarentzat euskal kultura mundu exotikoa zen, eta arroztasun horrek inspiratuta sortu zuen 1717an Le Basque konposizio musikala. 299 urte beranduago, 2016ko uztailean euskal kultura Washingtonen izango da ikusgai. Euskaldunak nazioarteko kultur sisteman asimilatuta gaude, baina badirudi oraindik, guri oharkabean ateratzen zaizkigun zipriztin exotikoak antzeman dituztela guregan Washingtoneko antropologoek.\nEz Washingtonen bakarrik, Aiaraldean ere izango da kultura exotiko bat intentsiboki dastatzeko aukera 2016 honetan. Izugarrizko pagotxa. Washingtonera joan beharrik gabe, eguneroko kultura homogeneizatu pasteurizatuekin hautsiko duen kultura arraroa etxean bertan ezagutzeko aukera. Smithsonian fundazio ahalguztidunak Obamaren etxe aurrera eramateko hautatu duen kultura exotiko bera etxeko atarira ekarriko dizue Jalgik aiaraldearrei.\ndantza, dantzan, jalgi, komunikazioa, oier araolaza


Irakasbil | Argitalpenak | Hizpide 83\nPublicado: osteguna, 4 de iraila de 2014, 09:25\nHelduen euskalduntzearen azterketa. 2007-2008 / 2012-2013\nCreado: 24 de iraila de 2014\nEuskara biziberritzeko prozesuaren ardatzetako bat da helduen euskalduntzealfabetatzea, hezkuntza sistemarekin batera. Euskarak hirurehun mila hiztun berri irabazi ditu azken hogeita hamar urteotan eta, horietatik, ehun mila pasatxo zor dizkio helduen euskalduntzeari.\nEuskaltegietan ikasturtero hogeita hamar mila lagunetik gora aritzen dira euskara ikasten edo euskarazko gaitasuna hobetzen. Heldu aroan euskara ikastea edo hobetzea erabakitzen duten herritar horiek denek, jakina, izugarrizko ekarpena egiten diote euskarari; baina, euskarari ez ezik, baita hizkuntzen elkarbizitzari eta, beraz, gizartearen elkarbizitzari ere.\nHorregatik, HABEren eta euskaltegien betiereko kezka eta gogoa da urrats hori egiten dutenei ahalik eta zerbitzurik eraginkorrena eskaintzea. Hobe - kuntza didaktikoari buruzko gogoeta etengabea dugu horretarako tresna ezinbestekoa: nola egin eta erabili ikasmaterial eta metodologia hobeak, nola azkartu eta sendotu ikasprozesuak, nola mugarritu ikasle mota bakoitzaren neurriko gaitasun helburuak… den-dena hiztun berriak irabazteko helburuz, gaitasun komunikatiboa xede.\nGogoeta hori taxuz bideratzeko, ordea, beharrezkoa da ikasprozesuen datuak izatea eta ustiatzea. Horien argitan saiatu behar dugu eragile guztiok hobekuntzarako erak antzematen eta ezartzen. Horretaraxe dator, beraz, eskuartean duzun Hizpide monografiko hau, helduen euskalduntzeak 2007tik 2013ra bitartean izan dituen emaitza eta ezaugarri nagusiak biltzen dituena. Honen aurretik, Hizpideren 68. zenbakian, 2000tik 2007 bitarteko sasoia aztertua eta argitaratua dugunez gero, dagoeneko urte sorta esanguratsu bati buruzko datuak ditugu eskura –hauez gain, eta aldizkariak Zutabe izena zuen garaian, horrelako beste lan bi plazaratu ziren, 16. eta 30 zenbakietan, zehazki–.\n2000. urtekoa da, hain zuzen ere, Helduen Euskalduntzearen Oinarrizko Kurrikulua (HEOK), gaur egun euskaltegietan indarrean dagoena. HEOKak gaitasun komunikatiboan eta ekintzan oinarritutako irakaskuntzan ardaztu zuen irakasprozesua, bat etorriz Europan hizkuntzen ikaskuntzan nagusitzen ari ziren joera didaktiko aurreratuenekin.\nHarrez gero HABEk eta euskaltegiek metatu duten esperientziatik abiatuz eta arestian aipatu dugun gogoeta etengabea landuz, aurten onartu eta argitaratuko du HABEk Helduen Euskalduntzearen Oinarrizko Curriculum (HEOC) berria. Urte honen hasieran aurkeztu zien HABEk lehenengo zirriborroa euskaltegi guztiei eta euskararen irakaskuntzan ari diren erakunde nagusiei. Sektoreko eragileekin eta adituekin batera izandako gogoeta eta eztabaida aberasgarriaren ondotik, dokumentua aurki prest izango du HABEk, udazken honetan era ofizialean onartua eta indarrean jarria izan dadin. HEOC berriak sakondu, osatu eta hobetu egiten du aurrekoaren planteamendua; alde batetik, euskararen irakaskuntza osokiago egokitzen baitu Hizkuntzen Ikaskuntza, Irakaskuntza eta Ebaluaziorako Europako Erreferentzia Markora, eta, bestetik, pausu nabarmena ematen baitu Europako Markoaren planteamendua bera euskararen egoerara egokitzeko. Besteak beste, euskararen irakaskuntzan Europako Markoaren A1 eta A2 mailak definitzea eta egiaztatzea ekarriko du HEOC berriak, hasierako gaitasun mailetan ari diren milaka ikasleei prozesu eraginkorragoa eta argiagoa eskaintzeko xedez.\nBaina, curriculum berriaz gainera, HABEk badu aurten beste egitasmo bat plazaratzeko asmoa: helduen euskalduntzearen oinarrizko adierazleen sistema. Jardueraren jarraipen sistematikoa egiteko aukera emango digu adierazle sistemak, eta, hortaz, autoebaluaziorako tresna ezin hobea izango dugu, bai HABEk bai euskaltegiek, praktika onak hauteman eta orokortu ahal izateko.\nAzken batean, datozen urteetan ere, euskal hiztun berriak ematen jarraitzea izango du eginkizun helduen euskalduntzeak, gizarte benetan elebidunagoa osatzeko bidean. Eta zeregin hori gero eta hobeto betetzen laguntzeko bitarteko baliagarria izango da, zalantzarik gabe, aldizkariaren monografiko honetan dugun azterketa hau. Itxaropen horrekin jartzen dugu HABEko eta euskaltegietako lankide guztien eskura eta, halaber, helduen euskalduntzeari buruz interesa duten era guztietako eragileen eta ikerleen eskura ere.\nHABEren zuzendari nagusia


Alsaziari buruzko oharrak, erreferendumaren aitzakian | Algara, edo ez gara\nHasiera » Hezkuntza » Alsaziari buruzko oharrak, erreferendumaren aitzakian\nAlsaziari buruzko oharrak, erreferendumaren aitzakian\nMulhouse/Mìlhüsa herri sarrerako panoa\nGaur Alsazian lurralde egitura erabakitzeko erreferenduma aitzakia egokia iruditu zait, iazko udan bertan igaro genuen oporretako astean zehar jasotako hainbat inpresio blogeratzeko. Leku ederra izan eta oso ardo eta jaki onak eskaintzeaz gain, interes berezia nuen bertatik bertara ezagutzeko alsaziar kulturaren egoera. Kasualitateak gainera, Milhüsa/Mulhouse herrira eraman gintuen! “Miluzera goaz” esaten nien lagunei. Herri sarrerako kartelean, Mulhouse frantsesez, Milhüsa alsazieraz letra txikiagoz, eta inongo panotan azaltzen ez zena alemanezko izena: Mülhausen.\nFrantziar estatuko beste hizkuntza gutxituen aldean ezaugarri bereziak ditu alsazierak. Bretoierak adibidez, baditu bere egoera zailtzen duten faktoreak: hizkuntza zeltikoa da, frantsesetik arras desberdina, eta ez dago kanpotik lagunduko dion hizkuntza zeltiko indartsurik. Euskara eta katalana hexagonoan egoera zailean egon arren, mugimendu sozial indartsua dute atzean eta badute babesa beren hegoaldeetan. Alde horretatik, jakin-mina pizten zidan Alsazian zer gertatzen ote zen. Azken batean, bertako hizkera, alemanaren dialektoa delako; potentzia ekonomiko baten hizkuntzaren dialektoa, alegia. Eta krisia dela medio, gure artean bertan alemana gero eta gehiago ikasten bada, alsazierak zenbateko erabilera soziala zuen, edo alemanaren indarrak zer nolako eragina izan zezakeen ikusi nahi nuen.\nDena ez dago elebietan\nLehen inpresioa garbia izan zen. Alsazian sartu eta elebitan (frantsesez eta alsazieraz) idatzita ikusi genituen kartel bakarrak herrien sarreretako herri-izenak eta kale izen batzuk izan ziren. Bestelako iragarki, denda-izen, edo pano guztiak frantsesez zeuden bakarrik.\nZerbait gehiago jakin nahian, liburudenda batzuetara joan nintzen bertako hizkuntza egoeraren inguruko liburuen bila. Gramatikez gain, liburu bakarra zegoen salgai: Jean Marie Gilligen « Bilinguisme et religion à l’école: L’Alsace divisée ». Gaur egungo egoera linguistiko berezia ulertzeko datu esanguratsu asko ematen ditu egileak.\nBatetik, Frantziako estatuak hizkuntza minorizatuen aurka eraman duen bazterketa eta jazarpen politiken inguruko datu ugari eskaintzen ditu.\nBaina alsazieraren kasuan, eta mende honi dagokionez, nazismoak eta bigarren mundu gerrak, aparteko garrantzia hartzen dute. Frantzia okupatuaren garaian alemana izan zen hezkuntzako hizkuntza bakarra Alsazian. Nazismoa garaitu eta gero, bai Frantziako agintariek, eta baita bertako agintari askok ere, ez zuten alsaziera berriro ere eskoletan sartu nahi izan “kolaborazionismo” kutsua zuelako. Gertaera honek, hizkuntzaren inguruko jarrerak asko baldintzatu zituen.\nHori dela medio, eztabaida egon da alsazieraren izaeraren inguruan: ea alemanaren dialektoa zen ala ez. Zenbaitek, alsaziera alemanarengandik bereizteko eta hizkuntza desberdinak zirela defendatzeko beharra sentitu zuen. Eta eztabaida horrek bizirik dirau.\nEkomuseoko proposamenaren adibidea\nPello Zubiriak gomendaturik Alsaziako ekomuseoa bisitatzera joan ginen eta bertan aurkitu genuen eztabaida honen inguruko informaziorik argiena: beraiek honako hau proposatzen dute karteletarako: frantsesa, aleman estandarra eta tokian tokiko dialektoa erabiltzea. Alsazian eta Moselan dialekto bat baino gehiago hitz egiten baita!.Borondate ona ezin zaie ukatu baina ez dirudi oso irtenbide praktikoa denik, nahiz eta gurean ere eztabaida hau oraindik bizirik dagoen, aste honetan bertan izan den eztabaidatxioan ikusi dugun bezala: euskalkiak noraino erabili? Euskara batua beti eta nonahi?\nPraktikan ordea, alsazieraren (alemanaren) presentzia hutsaren hurrengoa da. Bertako denda batean erosketak egiten ari ginela dendaria inguratu eta ea nongoak ginen eta zein hizkuntzatan ari ginen hizketan galdetu zigun. Euskaldunak ginela esan genionean, zur eta lur geratu zen eta bertan ere bazutela “patois” bat esan zigun (nire artean: alemanari patois deitzen ari zaio!) eta domaia zela baina zahar batzuk bakarrik hitz egiten zutela…\nGero eta gehiago dira hango eskoletan alsazieraz ikasten duten haurrak, nahiz eta hizkuntza ezagupena jaisten ari den modu aztoragarrian gaurko Berrian irakurri ahal izan dugun bezala: 60 urtetik gorakoen artean hiztunak %74 eta 18-29 urte bitartekoen artean, aldiz, %12.\nBestalde, bertako eztabaida pedagogikoetan planteatzen ari dira bertako dialektotik abiatuta iritsi behar dutela aleman estandarrera eta hori abantaila modura azaldu behar dietela gurasoei… Erreferentzia interesgarria izan daiteke euskalkietatik batura iristeko bidean.\nLurralde batasunaren auziaz gain, hizkuntza politikaren inguruko eztabaidak biziak eta sutsuak dira han ere. 2011n Estrasburgoko Akademiaren errektore berri Armande Le Pellec-Mullerrek alsazierazko klaseen hedapena gerarazi nahi izan zuen, sekulako kalapita sortuz. Aurten alsazieraren aldeko elkarteek alde egin dezan eskatu dute. Suprefeta ez denean, errektorea da!\nGaurko erreferendumaren emaitzak, beraz, garrantzitsuak izango dira Alsaziarentzat, baina baita Frantziar estatu barruko beste nazioentzat ere.\nEta aukera baldin baduzue, bisita ezazue! Ez zarete damutuko!


Etorkizuneko hiriak - - Alea.eus\nArrate Sanchez 2019-09-16 06:00\n"Hirietan gero eta datu gehiago jasotzen da, eta horien babesa ere garrantzitsua da"\nAsko dira udako hilabete hauetan bidaiatzeko aprobetxatzen dutenak. Urte osoan lanpetuta egon eta gero, eguraldi aparta eta eguzki ordu gehiago dituzten egunak arrazoi nahikoa dira leku berriak ezagutzeko. Zure helmuga hiri berriren bat izan bada, agian turismoa egiteko modu berriak ezagutu dituzu, edo harritu zara teknologiak alor honetan hartu duen papera ikustean. Bidaiariak ibilbideekin laguntzeko aplikazioak, monumentu edo lekuren bati buruzko informazioa lortzeko QR kodeak edota esparru publikoetan wi-fi sareetara konektatzeko puntu publikoak ikusi badituzu, smart city batean egon zara. Baliteke bizi zaren hiria, gainera, "hiri inteligentea" izatea.\nTeknologia berri hauek hirien antolamendu eta prestazioetan gero eta garrantzi handiagoa hartzen ari dira. Berrikuntza teknologikoak hiritarren bizi-kalitatea hobetzera edo energetikoki efizienteagoa izatera bideratuta badaude, smart city bati buruz ari gara. Edo izateko bidean dagoena. Ohituta gaude teknologia berriak gure eguneroko bizitzan sartzen, eta ez gara konturatzen bizi garen hiri edo herria ere "teknologikoa" bihurtzen ari dela. Udal askok, adibidez, kaleko argiei sentsoreak jarri dizkiete argi naturalaren edo jendetzaren arabera pizteko, energia aurrezteko helburuarekin. Beste adibide bat trafikoa bideratzeko teknologiak dira. Biztanleria eta ingurunearen datuak denbora errealean jasotzen, aparkalekua aurkitzeko aplikazioak eskaini edo airearen kutsaduraren arabera autoen kontzentrazio maila kontrolatu daiteke.\nMundu osoan gero eta hiri gehiago digitalizazioaren bidean daude, hirietan gero eta larriagoak diren arazo askori konponbideak eskaintzen baititu. Segurtasuna hobetu, kutsadura murriztu, denbora aurreztu edo zaborren kudeaketa hobetu daiteke.\nDena den, zibersegurtasun arloko adituek eskua altxatu dute: hirietan denbora errealean gero eta datu gehiago jasotzen dira, eta datu horien babesa ere garrantzitsuagoa izan behar da. Oinarrizko ezaugarria, alegia. Zer gertatuko litzateke hiri oso bat hackeatuko balute?


Produktu freskoetan erositakoaren %3,5a puntu bihurtuko da.\nRealzale Programa Gipuzkoako BM SUPERMERKATU guztietan dago martxan\nLotu zure Realeko karneta BM txartelarekin eta hasi Realzale puntuak pilatzen hurrengo erosketatik aurrera\nLotura bai PRESENTZIALKI (BM-ko kutxako langileekin), bai online, BM SUPERMERKATU-ko webgunean, egitea duzu\nBehin lotura eginda, ohi duzun bezala identifikatzen jarraitu beharko zara erosketa egiten duzun bakoitzean\nGogora ezazu BM txartela berdinean nahi bezain Realeko karnet beste lotzea duzula, baina puntuak beti PREFERENTE bezala geratu den lehenengo txartelera joango direla.\nBM-ko webgunean aldatzea izango duzu karneten lehentasuna nahi duzun aukera guztietan. PREFERENTE ez diren karnetetan puntuak metatu nahiz gero, erosketa egiten duzun bakoitzean puntuak metatu nahi dituzun karnet ez preferentea aurkeztu beharko duzu\nEL DIARIO VASCO-ko zure harpidetzaren zenbatekoaren %10a Realzale Programa-ko puntutan bilakatuko da.\nZenbateko hau bai paperezko harpidetzan, baita EL DIARIO VASCO on+ harpidetzan ere izango da baliozkoa.\nPuntuen karga harpidetzaren fakturazioaren arabera egingo da (hilabetekoa, hiru hilabetekoa edota urtekoa), hainbanatu gabe, 2018ko azarotik aurrera.\nEhunekoa BEZ-a murriztuko zenbatekoaren basean izango da aplikagarri.\nRealzale Programa-ko zure kontua EL DIARIO VASCO-ko harpidetzarekin lotzeko, sartu hemen eta osatu eskatutako datuak.\nRealzale Programa-ko ID-a zure Realako karnetean dagoen zenbakia da, bai bazkide izan, zein soilik akziodun, RS Laguna edota RS Fan.\nPaperezko harpideduna bazara, harpidedun zenbakia beharko duzu. Ez baldin badakizu zein den zure zenbakia, jarri zaitez harremanetan hemen, mesedez: [email protected]\nOraindik EL DIARIO VASCO-ko harpidedun ez bazara, hurrengo helbidean harpidetza motei buruzko informazio gehiago irakurri izan ahalko duzu: https://areapersonal.diariovasco.com/suscripcion\n10 puntu Realzale, 24 GB, 50 GB edo 100 GB-ko zure mugikor tarifa kontratatzerakoan.\n15 puntu Realzale, zuntzaren edozein tarifa kontratatzerakoan.\n25 puntu Realzale, mugikor+zuntzaren edozein tarifa kontratatzerakoan.\nPuntu hauek kontratazioa egin eta hurrengo hilabetean kargatuko dira zure kontuan.\nGainera, hurrengo urtean ere puntu kopuru berbera izango duzu, baldin eta, Finetworkeko bezero izaten jarraitzen baduzu eta zerbitzu berberak indarrean mantentzen badituzu.\nKontrata ezazu zure tarifahttps://www.finetwork.com/colectivos/real-sociedad\nZure eskaera egiterakoan, Finetworkek Real Sociedadi zure bazkidetzaren IDren edo RSko IDren komunikazioa egin ahal izatea onartu beharko duzu (check markatuz) , Realzale Programako zure kontura puntuak transferitzeko eta zure bazkidetzako ID edo RSko ID sartu ahal izateko.\nFinetwork-eko bezeroa bazara eta dagoeneko aktibo dagoen zerbitzuren batekin sustapen honetaz baliatu nahi baduzu, jarri harremanetan 1777arekin.\nSortutako puntuak tarifa kontratatu eta hurrengo hilabetean izango dituzu zure kontuan.\nGogoratu, nahi dituzun tarifa guztiak kontratatu eta dagozkien puntuak pilatu ditzakezula.\nErosketen zenbatekoaren %6a puntu bihurtuko da\nRealzale Programako kondizioak paketeetan, kostaldeko egonaldietan eta lehen taldeko partidetako joan-etorrietan da baliozkoa. Aldiz, beste zerbitzu batzuetan ez du aplikazioa izango (hotela, hegaldi solteak, alokairuko autoak, etab.)\nKudeaketa gastuak ez dira deskontuko ehunekoan sartzen\nRealeko karnetaren titularra bidailarietako bat izan beharko da beti\nRealzale Programa HALCÓN BIDAIAK eta ECUADOR BIDAIAK sukurtsal guztietan dago martxan\nMesedez, kontuan hartu Realzale Programa ez dela bateragarria Halcón Bidaiak-en bidaia kontratatzeko momentuan egindako deskontu zuzenekin.\nNAN-a edota Realeko karneta (Bazkide, RS Fan, akziodun edota RS Laguna) aurkeztu sukurtsaletan kontratazio berri bat egiten duzun bakoitzean\nPrima garbiko zenbatekoaren %8a puntu bihurtuko da\nRealzale Programa IMQ-k Gipuzkoan, Araban eta Bizkaian dauzkan sukurtsal guztietan dago martxan\nBegiratu hemen interesatzen zaizun aseguru medikua\nNAN-a edota Realeko karneta (Bazkide, RS Fan, akziodun edota RS Laguna) aurkeztu sukurtsaletan kontratazio berri bat egiten duzun bakoitzean.\nSartu zaitez LG REALZALE online dendan, aprobetxa itzazu deskontu zuzenak LGk eskaintzen duen produktu sortan eta meta ezazu erosketaren guztizkoaren %15a realzale puntuetan. Kondizio hauek LG REALZALE online dendan soilik dira baliozkoak.\nLG REALZALE dendan sartzeko zure erabiltzaile eta pasahitzarekin, lehenik eta behin gure webgunean identifikatu> beharko zara. LG REALZALE online dendan lehenengo aldiz sartzen zarenean erregistroa bete beharko duzu, LG-ri zure izena, abizena, email-a, pasahitza eta jaiotze data erraztuz.\nErosketa prozesuarekin, produktuekin edota stock-arekin zerikusia duten kontsulta guztientzako [email protected] helbidean edota 91 719 70 99 zenbakian lagunduko zaitugu.\nLG REALZALE online dendan sartzearekin zerikusia duten kontsultentzako [email protected] helbidean edota 943 44 88 77 zenbakian izango gaituzu prest laguntzeko.\nZure erosketaren %10a puntuetan bihurtuko da. Eskaintzan dauden artikuluen kasuan, %5a izango da.\nAbantaila horretaz baliatu ahal izango zara Donostiako bi dendetako edozeinetan (Urbieta kalea 64) egindako erosketei esker. Bulegoko eta eskolako materiala eta zure bulegorako edo etxerako altzariak erosita.\nErosketa aipatutako bi dendetako edozeinetan egiterakoan, aurkeztu Realeko txartela eta identifika zaitez bazkide, RS Laguna, RS Fan edo akziodun gisa.\nPrima garbiaren %10a puntuetan bilakatuko da kotxe, etxe edota motorra adarretako aseguru-poliza kontratatzean.\nRealzale Programa bai REALE SEGUROS Donostiako sukurtsalean, baita Gipuzkoako beste edozein puntu salmenta baimenduan izango da aplikagarri.\nAbantailak bai kontratazio berrietan, baita berritzeetan ere hartuko dira kontuan, eta bakarrik pertsona fisikoentzako izango dira baliagarri.\nBezeroaren betebeharra izango da Realzale Programaren abantailak aprobetxatu nahi dituela adieraztea bai kontratazioa egitean, baita berritzeko orduan ere.\nInformazio gehiagorako: [email protected], 943 468 432.\nNAN-a eta Realeko karneta (Bazkide, RS Fan, akziodun edota RS Laguna) aurkeztu salmenta puntuan bai kontratazio berri bat egitean, baita berritzea egiten duzunean. Pertsona fisikoentzako soilik balioa eta bezeroaren aurretiko interesaren adierazpenarekin.\nKontsultatu hemen puntu eran pilatu ahal izango dituzun deskontuak\nRealzale Programa Gipuzkoako REPSOL TALDE-ko gasolindegi guztietan dago martxan. Begiratu hemen zeintzuk diran eta bere kokapena\nMesedez, kontuan hartu Realzale Programa ez dela bateragarria beste deskontu zuzenekin (SOLRED , VISA REPSOL MÁS, WAYLET EDOTA BESTE EDOZEIN TXARTEL). Aldiz, bateragarria da Travel puntu pilaketarekin.\nLotu zure Realeko karneta zu zeu jabe zaren Travel txartela batekin. Ezinbestekoa da Realeko karnetak eta Travel txartelak NAN eta jabe berdina izatea, bestela, ezin izango dituzu Realzale puntuak pilatu\nREPSOLeko plataforman identifikatu ahal izateko, lehenik eta behin www.realsociedad.eus/eu identifikatu beharko zara.\nBegiratu hemen argibide zehatzak lotura egiteko edota txartela berria ateratzeko\nBehin Realeko karneta eta Travel txartela lotu dituzula, Gipuzkoako REPSOL TALDE-ko gasolindegietan erosten duzun bakoitzean Travel-a aurkeztu baino ez duzu beharko Realzale puntuak pilatzen hasteko\nRealzale Programa SUPER AMARA supermerkatu guztietan dago martxan\nLotu zure Realeko karneta SUPER AMARA txartelarekin eta hasi Realzale puntuak pilatzen hurrengo erosketatik aurrera\nLotura bai PRESENTZIALKI (SUPER AMARA-ko kutxako langileekin), bai online, SUPER AMARA webgunean, egitea duzu\nBehin lotura eginda, ohi duzun bezala identifikatzen jarraitu beharko zara erosketa egiten duzu bakoitzean\nGogora ezazu SUPER AMARA txartela berdinean nahi bezain Realeko karnet beste lotzea duzula, baina puntuak beti PREFERENTE bezala geratu den lehenengo txartelera joango direla\nSUPER AMARA-ko webgunean aldatzea izango duzu karneten lehentasuna nahi duzun aukera guztietan. PREFERENTE ez diren karnetetan puntuak metatu nahiz gero, erosketa egiten duzun bakoitzean puntuak metatu nahi dituzun karnet ez preferentea aurkeztu beharko duzu\n120 puntu 22.000€-ra arteko auto bat erostean\n170 puntu 22.001 eta 29.999€ arteko auto bat erostean\n220 puntu 30.000€ko edo euro gehiagoko auto bat erostean\nEdozein konponketaren (eskulana eta ordezko piezak) edota osagarrien erosketaren zenbatekoaren %10 puntu bihurtuko dira\nRealzale Programa VASA taldeko hurrengo kontzesionarioetan dago martxan, VOLKSWAGEN, AUDI, SKODA, SEAT y DAS WELT AUTO marketan, baita okasio autoetan ere\nDeskontua BEZ-a murriztuko zenbatekoaren basean izango da aplikagarri.\nNAN-a edota Realeko karneta (Bazkide, RS Fan, akziodun edota RS Laguna) aurkeztu kontzesionarioan erosketa bat egiten duzun bakoitzean\nRealaren txartelaren titularrak eta erosketaren/konponketaren fakturaren titularrak BERDINA izan behar dute\n999 euro arteko bizikleta bat erosten baduzu, zenbatekoaren %5 puntu bihurtuko da.\n1000 eta 2999 euro bitarteko bizikleta bat erosten baduzu, zenbatekoaren %7 puntu bihurtuko da.\n3.000 euroko edo gehiagoko bizikleta bat erosten baduzu, zenbatekoaren %10 puntu bihurtuko da.\nKonponketa tailerrean eginez gero edo arropa edo osagarriak erosiz gero, zenbatekoaren %10 puntu bihurtuko da.\nDeskontu horiek ezin dira metatu IBK BIKEk aplikatutako beste deskontu batzuekin.\nRealzale Programak IBK bike-ren denda hauetan balio du:\nDenda fisikoak: Gran Vía Kalea, 7, 20002 Donostia / Polígono Benta Aldea 26, 20270 Anoeta\nOnline dendak:https://ibkbike.es / https://ibksport.es\nAurkeztu Realaren txartela, eta identifikatu bazkide, RS Laguna, RS Fan edo akziodun gisa IBK BIKE dendan erosketa edo konponketa bat egiten duzunean.\nOnline dendan, eskaera bat egitean, 3. urratsean (“ordainketa-metodoa”), Realzale Programaz baliatu nahi duzula adierazi behar duzu, Realzale Programa eta zure IDa idatziz (adibidez: Realzale Programa ID 180614), iruzkinetarako eremuan.\nErosketen zenbatekoaren %5a puntu bihurtuko da\n%10eko deskontu zuzena mantenduko da bazkide, RS Fan eta akziodunentzat gure dendetan (Anoeta, Elkano kalea eta online; azken honetan logeatuta egotea beharrezkoa izango da)\nNAN-a edota Realeko karneta (Bazkide, RS Fan, akziodun edota RS Laguna) aurkeztu erosketa egiten duzun bakoitzean\nAbuztuaren 31ra arte, CHILLIDA LEKUKO sarrerako eta urteko abonamenduen balioaren %50a puntu bihurtuko da.\nIrailaren 1etik aurrera, CHILLIDA LEKUKO sarrerako eta urteko abonamenduen balioaren %20a puntu bihurtuko da.\nAurkeztu zure NANa edo Realaren txartela, eta identifikatu bazkide, RS Laguna, RS Fan edo akziodun gisa museoko leihatilan sarrerak edo urteko abonamenduak erostean. Erosketa online eginez gero, museoa bisitatzean eskatu beharko dira puntuak, museoaren leihatilan.\nBezeroaren betebeharra izango da Realzale Programaren abantailak aprobetxatu nahi dituela adieraztea museora sartu aurretik.


Ikusirik Noain Elortzibarko Udalak 2019ko ekitaldirako duen plantilla organikoan (2019ko 105. Nafarroako Aldizkari Ofizialean, maiatzaren 31n argitaratua), 4.0 Udaltzaingoaren buruaren plaza hartzen dela izendapen libreko behin-behineko langile gisa.\nIkusirik Nafarroako Poliziei buruzko martxoaren 19ko 23/2018 Foru Legearen 29. artikuluak dioenez, Polizia Kidegoko burua izendapen libreko behin-behineko langilea izanen dela, eta haren izendapena eta kargutik kentzea Nafarroako Aldizkari Ofizialean eman beharko direla argitara.\nIkusirik Nafarroako Administrazio Publikoen Zerbitzuko Langileen Estatutuaren testu bategina onesten duen abuztuaren 30eko 251/1993 Legegintzako Foru Dekretuaren 24.1.e) artikulua.\nLehena.–Jesús Javier Méndez Soteras kentzea Noain Elortzibarko Udaleko Udaltzaingoaren buru kargutik, efektu-data izanik 2020ko otsailaren 12a.\nBigarrena.–Izendatzea Juan Tomás Zubasti Madoz, izendapen libreko kontratu baten bidez, Noain Elortzibarko Udaleko Udaltzaingoaren buru, efektu-data izanik 2020ko otsailaren 13a.\nHirugarrena.–Nafarroako Aldizkari Ofizialean argitaratzeko agintzea Udaltzaingoaren buruaren kargu-uztea eta izendapena, Nafarroako Poliziei buruzko martxoaren 19ko 23/2018 Foru Legearen 29. artikuluan ezarritakoari jarraikiz.\nLaugarrena.–Honako ebazpen hau jakinaraztea interesdunari, udal kontu-hartzailetzari eta lan aholkularitzari, behar diren ondorioetarako.\nEbazpen honen kontra, honako errekurtso hauetako bat aurkez daiteke, hautara:\nb) Gora jotzeko errekurtsoa, Nafarroako Administrazio Auzitegiari zuzendua, hilabeteko epean, jakinarazten denetik aitzina.\nc) Berraztertzeko errekurtsoa, egintza hau eman duen organoari zuzendua, hilabeteko epean, ebazpena jakinarazi eta biharamunetik hasita.\nNoain Elortzibarren, 2020ko otsailaren 12an.–Alkate udalburua, Sebastián Marco Zaratiegui.\nIragarkiaren kodea: L2002188


Jaurlaritzak datu irekiak berriz erabiltzeko lehiaketa antolatu du . Deia, Noticias de Bizkaia\nOpen Danta sarien bigarren edizioa da\nJaurlaritzak datu irekiak berriz erabiltzeko lehiaketa antolatu du\nEuskal Herriko Agintaritzaren Aldizkariak (EHAA) argitaratu du gaur, maitzak 21, Eusko Jaurlaritzak antolaturiko bi Open Data lehiaketen deialdia. Eusko Jaurlaritzak jakinarazi duenez, lehiaketen antolatzaileek, helburua da datu irekiak berriz erabiltzeko lau proposamen onenak aitortzea.\nDeia.eus - Lunes, 21 de Mayo de 2018 - Actualizado a las 11:36h.\nBILBO. Zerbitzu, azterlan, web aplikazio edo gailu mugikorretarako aplikazio bat sortzeko balio dezaketen bi ideiarik onenek, eta edonolako zerbitzu mota, azterlan, web aplikazio edo gailu mugikorretarako aplikazio hornitzen duten bi proiekturik onenek jasoko dituzte sariak. Hautagaitzak aurkezteko epea asteartean zabalduko da, maiatzaren 22an, eta ekainaren 30era arte egongo da irekita. Izen-emateak elektronikoki egin ahalko da, www.euskadi.eus web orriaren Egoitza Elektronikoaren atalean.\nOpen Danta sarien bigarren edizioa da. Jaurlaritzaren helburua da euskal administrazio publikoen datu irekien katalogoak daudela eta horien ahalmena ezagutzera ematea, datu irekien berrerabilera eta horien ondoriozko zerbitzuen sorrera sustatzea, eta katalogoak irekitzeko ahalegin gehiago egiteko kontsumitzaileek gehien eskatzen dituzten datuak zehaztea.\nHorrela, Eusko Jaurlaritzak 14.000 euro bideratuko ditu lau proposamen onenak saritzera: zerbitzu, azterlan, web aplikazio edo gailu mugikorretarako aplikazio bat sortzeko ideia bat deskribatzen duen proiekturik onenarentzat 4.000 euro;zerbitzu, azterlan, web aplikazio edo gailu mugikorretarako aplikazio bat sortzeko ideia bat deskribatzen duen bigarren proiekturik onenarentzat 2.000 euro; zerbitzu, azterlan, web aplikazio edo gailu mugikorretarako aplikazioak ematen dituen proiekturik onenarentzat 5.000 euro; zerbitzu, azterlan, web aplikazio edo gailu mugikorretarako aplikazioak ematen dituen bigarren proiekturik onenarentzat 3.000 euro.


Eusko Jaurlaritzak hartutako neurriak alarma egoera ezarri ondorenUrnietako udala | Urnietako udala\nEspainiako Gobernuak koronabirusaren kutsatzeak eteteko asmoz alarma egoera ezartzea erabaki ondoren, Eusko Jaurlaritzak hainbat neurri murriztaile hartu ditu Euskadin. Atzo argitaratu ziren neurri horiek EAEko aldizkari ofizialean, eta beraz, dagoeneko indarrean daude. Berritasunen artean Udalerriak ixtea, etxeratze-agindua eta sei pertsonatik gorako taldeak galaraztea nabarmentzen dira. Momentuz 15 egunez egongo dira indarrean neurriak.\nEuskal Autonomia Erkidegoko mugak itxita egongo dira.\nOsasun arreta jasotzeko, lanera joateko, ikasketengatik edo zaintza arrazoiengatik soilik ahalbidetuko da EAEko mugak zeharkatzea.\nUdalerri guztietan sarrera-irteerak itxita egongo dira.\nOsasun zentroetara joateko, lanera joateko, ikasketengatik, zaintza arrazoiengatik, jarduera sozioekonomikoak egiteko edo banako kirol jarduerak edo aire zabaleko kirol jarduerak praktikatzeko soilik baimenduko da udalerri mugakideen arteko mugikortasuna.\nGehienez sei pertsona bildu ahalko dira taldean, eremu publikoan nahiz pribatuan.\nBizikideak izatea izango da salbuespena. Kasu horretan ez da mugarik egongo.\nGauez zirkulatzeko askatasuna mugatuta egongo da 23:00etatik 06:00etara.\nGaueko 23:00etatik goizeko 6:00etara beharrezkoak diren jarduerak egiteko soilik izango da kaletik ibiltzea. Kasu hauek aipatzen ditu dekretuak: sendagaiak, osasun-produktuak eta premia biziko beste ondasun batzuk erostea; osasun-zentroetara joatea; albaitaritza-zentroetara joatea urgentziazko arrazoiengatik; laneko, lanbideko, enpresako, erakundeetako edo legezko betebeharrak betetzea; ohiko bizilekura itzultzea, atal honetan aurreikusitako jarduera batzuk egin ondoren; adinekoei, adingabeei, menpekotasun-egoeran daudenei, desgaitasunen bat dutenei edo bereziki ahulei laguntza eta zaintza ematea; gasolindegietan edo gasolina-zerbitzuguneetan erregaia hartzea, aurreko adibideetan aurreikusitako jarduerak egiteko beharrezkoa denean, eta ezinbestekoa den edozein jarduera, betiere behar bezala egiaztatuta badago.\nIKUSI DEKRETUA OSOTASUNEAN\n← Santu Guztien Egunean hilerria bisitatzeko segurtasun protokoloa garatu du Urnietako Udalak


"AMOUR" FETEN 2016 Saria Ikuskizun Onenari • Tartean Teatroa\n“AMOUR” FETEN 2016 Saria Ikuskizun Onenari\nZoriontasun eta maitasun handiz. Horrela jaso dugu FETEN 2016ko saria ikuskizun onenari.\nAMOUR aspaldi hasi zen Jokin Oregi, ikuskizunaren zuzendari eta egilearen buruan. Teatro Arriaga Antzokia, Basauriko Sozial Antzokia eta Victoria Eugeniaren laguntzarekin martxan jarri ginen orain urtebete. Arretaz, sorkuntza prozesuari aurre egiteko lantalde artistikoa eta teknikoa osatzen joan ginen.\nBidaia luzea eta ederra izan da, kompromesu eta lan handiz egindakoa. Bueltan bi sari izan ditugu estreinatu eta hilabete batetara; Ercilla saria “Euskal produkzio onenari” eta FETEN 2016 saria “Produkzio Onenari”. Hauekin batera, guretzako berebiziko garrantzia duten beste sari batzuk jaso ditugu:\nzuen irribarre, malko, besarkada eta esker oneko hitz bakoitza.\nHorregatik, Marie de Jongh (Tartean teatrotik) post honen bitartez zuekin elkarbanatu nahi dugu gure zoriontasun eta esker onak. Eskerrik asko bihotzez AMOUR posible egin duzuen guztioi:\nTeatro Arriaga, Gerardo Ayo, Basauriko Sozial Antzokia, Elisa Sanz, Emilio Sagi, Daniel Bianco, Xabier Lozano, Pascal Gaigne, Pio Ortiz de Pinedo, Javier Renobales, Ana I. Martinez, Anduriña Zurutuza, Pablo Ibarluzea,Nati Ortiz de Zarate, Javi Tirado, Javi Kandela, Unai Barrio, Edu Zallo, Ane Pikaza, Maria Goiricelaya, Mikel Martinez, Patxo Telleria, Naia Muñoz, Iñaki Rikarte, Joseba Uribarri, Iñaki Ziarrusta, Borja Ruiz, Emily James, Gillermo Casas, Iñaki Etxarri, Eskena, Donostia Kultura, Jean-André Viala, Cesar Sarachu, Santurtzi, Vitoria-Gasteiz, Lasarte, Arrasate, Eibar, Zornotza, Valladolid, Santander, Barakaldo, Feten… Eta zuen babesa eman diguzuen guztioi,\n“AMOUR, OSASUNA ETA LANA GUZTIONTZAKO”


Marina Garcés. Anagrama, 2017\nMundu bizigarriago eta justuago bat ahalbidetzeko ariketa “No contamos ya con hacernos mejores a nosotros mismos sino solamente en obtener más o menos privilegios en un tiempo que no va a ninguna parte, porque ha renunciado a apuntar en un futuro”.\nNoiz arte? Noiz arte izango dut lana? Noiz arte bikotekidea? Noiz arte biziko naiz hemen, eta noiz arte beste han? Honek tempusarekin daukagun harremana aldatu du guztiz, denbora bera ulertzeko modua, oraina birdefinitu. Globalizazioak ekarri zuen iragana ezabatutako orainaldi betierekotik, pasa gara kondizio postum-era, etorkizunik gabeko gaurkotasunera, ametsik, zeruertzik, imajinaziorik gabeko, antieroien eta apokalipsiaren garaia. Denbora bera bukatu den orainaldia. Atzoa oroitzapena eta biharra ametsa ezabatuta beraz, zer geratzen da? Ilustrazioaren zera hori berreskuratzearen aldeko erabakimena erakutsiko du. Baina ez bere horretan XVII mendeko mendebaldar proiektu modernizatzailea, baizik eta jarrera kritikoa izatearena, ilustrazio erradikalaren ariketa. Bizitzaren periferiaz, duintasunaz, zeharkatzeaz dihardu. Politikaren zentzu zabalena berreskuratzen du, bizitza bera politizatuz. Mundu bizigarriago eta justuago bat ahalbidetzeko ariketa.\nMarina Garces (Bartzelona 1973), filosofia mundu akademikotik ateratzen duen autorea dugu.\nOraingoan gomendatzen den liburu hau (Nueva Ilustración radical) irakurterraza da oso, modu zuzen eta gordinean gehienetan heltzen dio gaiari, baina betiere modu ederrean. Laburra bezain betea. Beste bere obra batzuen artean dago Filosofia Inacabada (Galaxia Gutemberg) edo Ciutat Princesa (Galaxia Gutemberg).


UPV/EHUk bost emakume akademiko omenduko ditu beren jardunbide oparoagatik\nLehenengo argitaratze data: 2021/03/04\nEzkerretik eskuinera, Guillén, Idiazabal, Fernández, Ortubay eta Rodríguez. Argazkiak: Nuria González eta Tere Ormazabal. UPV/EHU.\nDatorren astelehenean, martxoak 8, Emakumeen Nazioarteko Egunaren ekitaldi instituzionala egingo du Euskal Herriko Unibertsitateak. Aurten Arabako Campusean izango da, eta aurreko hiru edizioetan bezala, bost akademiko omenduko dituzte, jakintza-arlo bakoitzeko bat, campus horretan jardunbide oparoa egin dutenak eta Arabako ikastegietako Berdintasun batzordeek aukeratu dituztenak.\nHauek dira: Aurora Fernández Astorga, Osasun Zientzietan; María Dolores Guillén Lorén, Zientzietan; Itziar Idiazabal Gorrotxategi, Arte eta Giza Zientzietan; Esther Rodríguez Urbano, Ingeniaritza eta Arkitekturan; eta Miren Ortubay Fuentes, Gizarte eta Lege Zientzietan. Horiek guztiek ibilbide luzea izan dute, eta beren arloetan emakumearen parte hartzeak izan duen bilakaerari buruzko gogoetak hurbildu dizkigute.\nMaría Dolores Guillén Lorén UPV/EHUko Elikagaien Teknologiako katedradun emeritua da. Beste unibertsitate batzuetan ere lan egin du, eta hainbat kargu administratibo izan ditu, maila gorenean ikertzeaz eta gradu, master eta doktoregoko klaseak emateaz gain. Kimika Zientziak ikasi zituen eta bere promozioko orlan 32 neska eta 42 mutil agertzen zirela du gogoan. “Unibertsitateko irakaskuntza, ikasketa-planak eta antolamendua oso ezberdinak ziren, gaur egungoen aldean. Orduan, ikasleen kopurua oraingoa baino askoz txikiagoa zen, eta uste dut gehienak nahiago zituzten jardueretan laneratu ahal izan zirela. Nik neuk doktorego-tesia egitea erabaki nuen, eta, ondoren, atzerriko erreferentzia-zentro batean doktoretza-ondoko egonaldia egitea. Izan ere, nire unibertsitate giroan, ezinbesteko baldintzatzat hartzen zen egonaldi hori karrera profesionala ikerketa-zentro edo unibertsitate batean jarraitzeko”.\nDolores Guillén: «Unibertsitatean lehenik eta behin eskatzen dena bokazioa da»\nGaur egungo kokalekutik, iritzi argia du emakumeak Unibertsitatean dituen aukerei buruz. “Eremu horretan lehenik eta behin eskatzen dena bokazioa da, eta, lan eta arduraz, emakumeek beren helburuak bete ditzakete”.\nAurora Fernández Astorga Farmazia Fakultateko Mikrobiologiako katedraduna da, eta berrogei urte baino gehiago daramatza Unibertsitatean irakaskuntzan, ikerketan eta kudeaketan. "Denbora horretan, unibertsitatea, oro har gizartea bezalaxe, eboluzionatzen joan da, eta aldaketa nabarmenak gertatu dira, begi hutsez ikusten direnak, eta ez soilik denboraren joanak uzten digun arrasto gisa". Azpimarragarrienetako bat bertan lan egiten duten emakumeen estatusari dagokio. "Aktibo ikusezina izatetik ikerketa-taldeak, sailak, zentroak, campusa eta unibertsitatea bera zuzentzera igaro gara. Ahaleginez, "beste batzuei" uzteko joera hori gainditu dugu, zeren dagoeneko nire irakaskuntza eta ikerketa-lanarekin "nahikoa" dudan".\nAurora Fernández: «Aktibo ikusezina izatetik zuzentzera igaro gara»\nEta eremu horretan emakumearen presentziaren garrantzia azpimarratzen du. “Time lapse azkar bat eginez, proiektatzen dugun irudi kolektiboa ez da gehienetan gizonezkoena. Proiekzio horrek hezi egin gaitu, eta hezkuntza-erreferentzia gisa balio du beste gizarte eta lan esparru batzuetarako, non oztopo ikusezin horrek oraindik ere errealitatea baldintzatzen duen. Oraindik asko dago egiteko, baina, horri dagokionez, desiragarria litzateke erantzukizun-postu jakin bat betetzen duen "lehen emakumea" izatea meritu gisa erantsi behar ez izatea, meritu, eta oso meritu azpimarragarria izan arren”.\nItziar Idiazabal Gorrotxategi Euskal Filologiako katedraduna da, Munduko Hizkuntza Ondarearen Unesco Katedraren sortzailea eta, gaur egun, Hizkuntzalaritza eta Euskal Ikasketak Saileko ohorezko kolaboratzailea. Euskara eta hizkuntzak nola funtzionatzen duten ulertzea, eta nola ikasi eta irakasten diren aztertzea izan da bere jakintza arloa. “Alor horretan, emakumeen presentzia ez da berria, baina atzerrian tesia egitea eta unibertsitatean katedra lortzea, beste jakintza arlo guztietan bezala, gure garaiko emakumeentzat beti ere gizonentzat baino zailagoa zen, eredurik ez edo gutxi genituelako, eta inor gutxik sinesten zuelako gure gaitasunetan. Halere, esan behar dut etxetik hasi, tesi zuzendari, edota ikertalde kide izan ditudan gizonengandik (eta emakumeengandik, jakina) laguntza beti jaso izan dudala; parekotasun handia nabaritu dut. Horretan zorte handia izan dudala uste dut”.\nBere borroka, euskararen eta oro har hizkuntzen irakaskuntza, alegia didaktika, jakintza arlo zientifiko/zientzia bezala hartua izan dadin ahalegintzea izan da. Eta hori ikustaraztea ez da erraza izan. “Nik eta nirekin irakasle eta ikerlari bezala aritu diren eta jarraitzen duten lankideek ingeniaritza didaktikoa aldarrikatzen dugu, gaur egun euskaran oinarritzen den irakaskuntza eleaniztunaren erronkei erantzuteko. Hau ez da militantzia eta borondate oneko emakume eta gizon batzuen zeregina. Hori ere behar da baina zientzia eta teknologiarik aurreraturenak behar ditugu, gizarte ekimena ahaztu gabe, euskarak eta bere irakaskuntzak dituen erronkei aurre egiteko”.\nItziar Idiazabal: «Euskaldunok, gizon eta emakumeok, munduari ekarpen esanguratsua egin diezaiokegu hizkuntza zientzien»\n“Euskaldunok, gizon eta emakumeok, munduari ekarpen esanguratsua egin diezaiokegu hizkuntza zientzien azpi-alor honetan, euskara bezalako hizkuntza gutxiratu asko egon arren, gurean egiten eta lortzen duguna munduko hizkuntza aniztasun hori mantendu eta garatzeko eredugarri izan daitekeelako”, adierazten du.\nEsther Rodríguez Urbano Ingeniaritza Kimikoa eta Ingurumenaren Ingeniaritza Saileko irakaslea izan zen Vitoria-Gasteizko Ingeniaritza Eskolan. Azken hamarkadetan zehar, "poztasunez" ikusi du Ingeniaritza Eskolen esparru akademikoan (tradizionalki maskulinoa izan dena) emakumeen parte-hartzeak izan duen bilakaera, ikasleen eta AZPkoen artean, baina beste kolektiboetan ere. "Ingeniaritza Eskoletako irakasleen kopurua argi eta garbi 'in crescendo' joan da. 80ko hamarkadan oso urria bazen ere, gaur egun Vitoria-Gasteizko Ingeniaritza Eskolan jada % 35 ingurukoa da, eta gero eta emakume gehiago dira katedradunak eskola horietan”.\nEta bilakaera hori ikerketa jardueran ere islatu da; izan ere, ingeniaritza-proiektuetako ikertzaile nagusiak diren emakumeen kopurua nabarmen handitu da, "nahiz eta jakintza arlo honetan oraindik ez den nahiko genukeen bezain ohikoa emakumeek ikerketa-taldeak zuzentzea ", azpimarratu du.\nIrakasleak ikusi du, kudeaketa akademikoaren esparruan ere, "emakumearen parte-hartzea are esanguratsuagoa dela: paritarioa da batzordeetan eta zuzendaritza-talde batzuetan gehiengoa osatzen dute". Adibidez, bere eskolako egungo zuzendaritza-taldean.\nEsther Rodríguez: «UPV/EHUk islatzen du emakumeen rolak gure gizartean izan duen bilakaera»\nEmakumeak unibertsitatean duen presentziaren beste adibide bat da ikasleen artean edo AZPkoen artean gero eta gehiago izatea. "UPV/EHUk argi eta garbi islatzen du emakumeen rolak gure gizartean izan duen bilakaera, errektoretza-taldeek azken bi hamarkadetan berdintasunari eta parekotasunari eman dioten bultzada handiaren ondorioz. Sentsibilitate hori –ziur nago– egungo errektoretza-taldearen lehentasuna ere da".\nMiren Ortubay Fuentesek, Zigor Zuzenbideko irakasle titularrak, unibertsitatean emakumeak duen egoerari buruzko gogoeta hau baliatu nahi izan du Concepción Arenalen jaiotzaren berrehungarren urteurrena gogoratzeko. Iaz bete zen, eta, bizi dugun osasun-egoeragatik, ezin izan zen merezi bezala ospatu. "Aukera hau aprobetxatu nahi nuke aitzindari horri omenaldi txiki bat egiteko; emakume horrek lidergo etiko eta sozialaren eredu bat gorpuztu zuen, eta harro egon behar dugu".\nIrakasleak dioenez, "nire interesek eta nire bokazioak berearen orientazio paraleloa izan dute, nahiz eta, jakina, nik ez dudan bere indarra behar izan oztopoak gainditzeko: ilea moztu behar izan zuen eta gizonez jantzi behar izan zuen Zuzenbideko klaseetara entzule gisa (eta ikaskideengandik bananduta) joan ahal izateko; nik, berriz, emakume irakasle bikainak izan ditut, eta horietako batzuk erreferenteak izan dira, unibertsitatean, epailetzan, eta abarretan emakumeentzako eremuak eskuratzen".\nMiren Ortubay: «Bide bakarra etika feminista sustatzea da»\n"Baina gaur, batez ere, bere alderdi feminista aldarrikatu nahi dut –nabarmendu du Miren Ortubayk–, ez baitzen hausnarketa teoriko batean islatu, baizik eta bizi-praktikan, betiere emakumeen autonomia sustatuz esparru guztietan. Eta mezu horrek indarrean jarraitzen du 2021ean. Gauzak aldatu egin dira, eta izugarri aurreratu dugu berdintasunerantz, baina oraindik ere badaude arrakalak (soldatan, enpleguan, botere ekonomikoan duen eraginean, etab.) eta, batez ere, ekitate falta handia zaintza-lanen banaketan, pandemiak agerian utzi duen bezala. Erantzukidetasunik ezak emakumeen karrera profesionalak oztopatzen ditu, eta hori unibertsitatean ere hautematen da (adibidez, doktoretza edo akreditazioak lortzeko emakumeek eta gizonek ematen duten denboran). Hautematen eta borrokatzen zailak diren desberdintasun horiek gainditzeko, bide bakarra etika feminista sustatzea da, hau da, pertsona guztiek bizitza zaintzearekiko berdintasunezko konpromisoa hartzea ".\nInprimatu Unibertsitate berdinzaleago baten bidean


Egunkaria aurrera » “Euskalgintza osoa ere jomugan dute epaileek”\n“Euskalgintza osoa ere jomugan dute epaileek”\nEpaiketaren atarian, egoeraren “larritasuna” agerian jarri du gaur euskalgintzak, Bilbon, eta gizarteari berriro euskarazko kazeta eta euskararen mundua “defenditzeko” dei egin dio.\nLaster hasiko da Egunkaria-ren kontrako epaiketa -hamabi lagun daude auzipetuta, kartzela zigor eta isun ekonomiko handien eskaerekin-, eta gaur, Bilbon, euskalgintzako hainbat eta hainbat eragilek babesa agertu diote euskarazko kazeta hari. Egoeraren “larritasuna” ere agerian jarri dute, bide batez. Izan ere, haien ustez, “Egunkaria-rekin batera euskalgintza osoa ere jomugan” daukate epaileek. “Hirurehundik gorako folio kopuruan lehen hamalauak irakurtzean kizkurtu egin zaigu azala. Bertan behin bakarrik aipatzen da Egunkaria. Beste erakunde batzuk, beste jardun batzuk, euskara eta kulturarekin lotutakoak, euskalgintzakoak alegia, dira aipagai nagusi. Eta horixe jartzen da epaileen jomugan: Euskalgintza, oro har hartuta”, esan dute arloko eragileek gaur.\nAkusazioaren “tesia garbia” da, haien iritziz. “Espainiako Erresumako Konstituzioak babesten du euskara; bere Gobernuak, Nafarroa eta EAEko autonomi estatutuek, administrazio autonomikoek, babesten eta sustatzen dute euskara. Hortik kanpora geratzen den guztia ETA da. Zertara dator, beraz, erakunde sozialak euskara eta euskal kulturaz arduratzea, manipulatu eta ETAren helburuetara jartzeko ez bada”.\nEuskagintza baina, ETA sortu aurretik bazegoela nabarmendu dute. “Ba al dakigu zein egoeratan sartuko ginatekeen akusazioaren tesi hori jurisprudentzia bihurtuko balitz epai zigortzaile baten bidetik?”, galdetu dute, eta hori guztia “larria” dela esan, “Egunkaria-rekin batera euskalgintza osoa ere akusatuen aulkian bailegoke”.\n2003ko otsailaren 20an eman zuen Espainiako Auzitegi Nazionalak euskarazko kazeta ixteko agindua eta, “sekulako kolpea izan arren”, euskaltzaleen erantzuna “eredugarria” izan zela dio euskalgintzak. Orain ere, epaiketaren atarian, Egunkaria defenditzeko deia egin dute. “Euskalgintzaren baitatik dei ozen bat gizarteari, orori: Egunkaria defenda dezagun, euskalgintza defenda dezagun”.\nFiled under: Berriak,Erantzuna\n« Gizarte eragileekin eta euskalgintzako ordezkariekin bilduko dira gaur Egunkariaren Alde Elkarteko kideak Ezer ez da aldatu… »


Luis Orgaz - Wikipedia, entziklopedia askea.\nGasteiz, 1881eko maiatzaren 28a\nMadril, 1946ko urtarrilaren 31 (64 urte)\nLuis Orgaz Ioldi (Gasteiz, 1881eko maiatzaren 28a - Madril, 1946ko urtarrilaren 31a) arabar militarra izan zen. 1936ko uztailaren 17 eta 18an Espainiako Bigarren Errepublikaren aurka altxatu zirenetako bat izan zen.\nMonarkiko sutsua, 1931n Manuel Azañak atxilotu eta Kanarietan erbesteratu zuen. Emilio Molaren laguna, Espainiako Bigarren Errepublikaren aurkako altxamendua antolatu zutenetako bat izan zen. Gerran Francoren alde egin zuen eta Jaramako guduan buruzagietako bat izan zen.\nGerra ostean, Marokoko Protektoratu Espainiarrean buruzagi nagusia izan zen. Estatu-kolpe monarkiko antolatzeagatik kargutik kendu zioten.\nOrriaren azken aldaketa: 21 urtarrila 2018, 21:04.


Jokin Bildarratz Sorron\nInkestak eta hauteskundeak\nHilabete asko daramatzagu Estatuko politikan inkestek diotenaren zurrunbiloan. Gehienek gaizki esaka, inkesten balioa gaitzesten dute; dena dela, gizartearekin lan egitea gustatzen zaionarentzat altxorra dira. Arazoa, agian, zenbaitetan gehiegi eskatzen zaiela da: emaitza zehatzak asmatzea nahi izaten dugu, beste batzuetan komenientzien arabera erabiliak izaten dira…\nEgun hauetan bi inkesten berri izan dugu: EITB Focus eta CIS. Hauen arabera ez da erraza jakitea Alderdi Politiko bakoitzak zenbat eserleku aterako dituen, baina joera batzuk argi azaleratzen dituzte: alde batetik, EAJ indartsu dagoela, eta bestetik, bai Alderdi Sozialista zein Alderdi Popularra goruntz doazela.\nPSOEk eta PPk hainbatetan erakutsi dute Euskadi ez dagoela euren lehentasunen artean. Alderantziz, Euskal Agenda EAJ-PNVren goiburu izaten jarraituko du; eta Euskal Agenda eta euskal gizartearen defentsa ideia berbera dira.\nEuskal gizarteak bere interesak defendatuko duen alderdiari inkestek ematen dizkioten iragarpenak egia bihurtzen lagun dezala!\nPublicado por Jokin Bildarratz Sorron en 3:54\nInkestaketa hauteskundeakHilabete askodaramatzagu...\nPolítica de corto plazo “La responsabilidad de qu...\nHauteskundetako fakturak Asko hitz egin da azaroa...\nHasdadila funtzioa! FuntziotakoGobernua ari da j...\nSenatua, biltokiOrain dela egun gutxi,Manuel Cruz...


Ekintzaz beteriko asteburua prest!! - - Plaentxia.eus\nEkintzaz beteriko asteburua prest!!\nGipuzkoa Zutik Soraluze 2016-06-11 12:41\nErraustegiaren kontrako giza kate jendetsuaren ostean, Gipuzkoa Plazan bildu ziren ehunka herritar maiatzaren 29an. Kanpaldi iraunkorra martxan jartzea erabaki dute. Gertatzen ari dena jarraitzen ari gara.\nHiru mugimenduren elkarlanetik sortu da larunbateko egitaraua\nGipuzkoa Zutik muigmenduaren bigarren larunbata da gaurkoa eta ekintzaz betetako egitaraua prestatu dute, beste mugimendu batzuekin egin duten elkarlanari esker. Jai herrikoien aldeko Donostiako Piratek eta EH 11 Kolore mugimendu kulturanitzak bat egin dute errausketaren eta eliteen kontrako protesta baketsuarekin. Hau da denen artean osatu duten programa.\nPiraten "Kantauri beltza" topaketak:\n10:30: Solasaldia: "Herri mugimenduak eta musika eszenak".\n12:30: Solasaldia: "Herri mugimenduak eta kultura eszenak musikatik harago".\nEguerdian: tortilla lehiaketa eta bazkaria (herrietatik Donostiara doazenei tortillak eramatera animatu dituzte).\n16:30-18:00: Herrien arteko jolasak.\n18:00: 11 Kolore Fest. Txupinazoa. Jarraian, kalejira: errefuxiatuen egoera izango du ardatz.\n23:30: Gaueko martxa.\nKezka sumatzen zen Gipuzkoa Zutiken ostiral arratsaldeko ekintzaren aurretik: utziko al zuen Ertzaintzak Foru Aldundira inguratzen indarkeria erabili gabe? Aste honen hasierako tentsio momentuak buruan, beste alternatibak ere aztertu zituen batzarrak, plazara taldean joan ordez banaka joatea, adibidez. Nolanahi, gehiengoak elkarrekin joatea erabaki zuen eta Garibai kaletik sartuta hasi ziren eraikina inguratzen.\nPolizia gutxi batzuk zeuden Diputazioaren arkupeetan eta Gipuzkoa Zutikeko kideek ez zuten arazorik izan protesta lasaitasunez egin ahal izateko. Espero baino jende gehiago bildu zen, eraikinaren aurreko zatian bi ilara osatzeraino.


Kodea: 301617 Irakasgaia: GAUR EGUNGO METODO ETA EREDUAK MUSIKA HEZKUNTZAN\nKredituak: 6 Mota: Aukerakoa Ikasmaila: Iraupena: 2º S\nSAENZ ABARZUZA, IGOR\nAukerakoa / Aipameneko irakasgaia Musikan\n"Musika aipameneko"ikasgaia, non hurrengo topikoak garatzen diren: metodoak eta musika-heziketaren paradigmak; ekarpen teorikoak; inplikazio praktikoak; sareko musika-baliabideak.\n1. GO - Haur Hezkuntzako helburuak, curriculum edukiak eta ebaluazio-irizpidea ezagutzea.\n3. GO - Diseinatzea eta erregulatzea ikasteko espazioak dibertsitatearen testuinguruetan, arretaz hartuz ikasle bakoitzaren hezkuntza beharrak, genero berdintasuna, ekitatea eta giza eskubideentzako errespetua.\n7. GO - Informazio eta komunikazioaren teknologiek hezkuntzan duten inplikazioa, eta bereziki telebistak lehen haurtzaroan duena.\n11. GO - Ikasgelako praktikei buruz gogoeta egitea, irakaskuntza berritu eta hobetzeko. Azturak eta trebetasunak eskuratzea ikasketa autonomo eta kooperatiborako, eta ikasleen artean sustatzea.\n6. GE - Haurtzaroaren aldian hizkuntzak duen bilakaera ezagutzea eta egon daitezkeen disfuntzioak identifikatzea. Hizkuntzaren garapena sustatuko duten teknikak hartzea, ahoz eta idatziz azalpenak ematea eta adierazpen teknika desberdinak menderatzea.\n7. GE - Informazioaren eta komunikazioaren teknologiek hezkuntzan duten inplikazioa ezagutzea.\nIkasketaren-emaitza hauek irakasgai honetan hurrengo eran gauzatzen dira:\n- Musika-heziketa metodologia desberdinez eta bere bilakaeraz kontzientea izatea.\n- Musika-heziketa metodo desberdinen funtsezko alderdiak ulertzea.\n- Musika-heziketa metodo desberdinen erabilera irizpideen gainean hausnartzea.\n- Musika-heziketa metodo desberdinen baliabide/erramientak modu praktikoan eta proeiktu ezberdinen bidez praktikatzea eta egitea.\n1 IM Azalpen magistrala osoko bilkuretan.\n2 IM Talde handiko interakzioa\nElkarreragina talde txikian.\nBanakako elkarreragina: ikasketa autonomorako egitekoak eta jarraibideak.\nKodea Deskribapena Orduak Presencialidad\nEskola teorikoak (funtsatzea, adibidez adieraztea, aplikazio kontrastatuak eta garapenak)\nEskola praktikoak, edo, hala badagokio, kanpo praktikak (landa-praktikak).\nLanak egitea, eta, hala badagokio, ahozko defentsa.\nIkaslearen ikasketa autonomoa.\n5 PJ Tutoretzak 5 100\nAhozko edo idatzizko azterketak.\n1 PJ OG2, OG4 GO1 2 ZG GE6\n2 PJ OG4 GO3, GO7 2 ZG GE5, GE7, GE12\n3 PJ OG4 GO3, GO7, GO11 2 ZG GE5, GE6, GE7\n4 PJ OG2 GO11 2ZG GE5, GE6\n5 PJ OG4 CG11 2ZG CE5, CE6\n6 PJ OG2, OG4 GO1, GO3, OG7, GO11 2ZG GE3, GE5, GE7\nIkaskuntza emaitza Ebaluazio eredua Pisua (%) Berreskuragarria\nR1, R2, R3, R4 Irakaslearenerregistroa 10 No\nR1, R2, R3, R4 Lortutakokontzeptuakidatzizjasotzendituen proba 50 Nota baxuenaazkenemaitzan pondera dezan5/10 Bai. Idatzizko proba bidezberreskuratuko da\nR1, R2, R3, R4 Norbanakoaren lana 20 Bai. Irakasleakegindakozuzenketa, ohar eta ezarritako datan aurkeztuzberreskuratuko da.\nR1, R2, R3, R4 Talde lana 20 Nota baxuenaazkenemaitzan pondera dezan5/10 Bai. Idatzizko probabidezberreskuratuko da\nMusika-heziketako gaurko metodologien ezaguera, baita ere sareko musika-baliabideetako oinarrizko alderdiak lortzea.\n- Aurrekariak: Europa erdialdeko heziketa-musika-sistema.\n- Metodoak eta gaurko modeloak: ikasgelako sormena\n- Konpositore garaikideak, proposamen sortzaile eta esperimentalak: Schafer, Paynter, Delalande.\n- Heziketaren zerbitzura ikerketa: Swanwick.\n- Kontzertu didaktikoak. Errepertorioa ikasleei hurbiltzeko proposamenak.\n- Musika informazioa eta ezagutza sarean bidez.\n- Musika baliabideak.\n- Software librea: sarbidea, ezaguera eta erabilera.


Aidatu – Lege Oharra\nSozietatearen izena: Asociación Vasca de Suicidología / Euskal Suizidologia Elkartea (aurrerantzean AIDATU)\nHelbide soziala: Araba kalea 6, beheko solairua (sarrera Burgos kaletik)- Bilbo – 48014 – Bizkaia.\nTelefonoa: (+34) prozesuan\nPosta elektronikoa: info@aidatu.org\nLineako harremanetarako formularioa (esteka harremanetarako formularioa)\nSuizidioa fenomeno sozial gisa eta osasun publikoko arazo gisa aztertzea eta ikertzea bere prebentzioa eta/edo esku-hartzea babesten duten ezagutzak sortzeko, bere ondorioak arintzeko.\nFenomenoaren ikusgarritasuna, haren estigmatizazioa murrizteko.\nSuizidioaren aurkako prebentzio, esku-hartze eta osteko esku-hartze planen eta programen aldeko gizarte eragina.\nIrabazi asmorik gabeko elkartea, AS/B/21205/2017 zenbakia duen Euskal Herriko Elkarteen Erregistro Orokorrean inskribatua.\nAIDATUk datuak Babesteko Espainiako Agentziaren Erregistro Orokorrean erregistratu ditu KONTAKTUAK eta ABISATZAILEAK.\nAIDATUren webgunearen jabetza intelektualaren eskubideak eta bertan biltzen diren elementu desberdinak Euskal Suizidologia Elkartearen jabetzakoak dira.\nAIDATUk eskubidea du, edozein unetan eta aldez aurretik jakinarazi gabe, webgunean edo haren konfigurazioan edo aurkezpenean dagoen informazioari buruzko aldaketak eta eguneratzeak egiteko.\nWebgunean erabilitako irudi eta argazki guztiek CCo Creative Commons lizentzia dute, eta horiek doan erabiltzeko aukera ematen digu eta, aitorpena beharrezkoa ez bada ere, pixabay.com webgunetik datoz.\nAIDATUk ez du bermatzen sarean sartzerakoan akatsik ez dagoenik, ezta bere garaian eguneratzen denik ere, haiek saihesteko eta, hala badagokio, zuzentzeko edo eguneratzeko behar diren ahaleginak garatuko ditu.\nBai sarerako sarbidea, bai bertan jasotako informazioaren erabilerak egiten duen pertsonaren erantzukizuna da. AIDATU ez da inolako erantzukizunik izango informazio hori eskuratzeko edo erabiltzearen ondorioz sor daitezkeen ondorio, kalte edo galerekin, salbu eta bere eskumenak egikaritu behar dituen legezko xedapenak aplikatzetik ondorioztatzen diren ekintza guztiak.\nAIDATUk ez du bere gain hartzen webgunean aipatutako hirugarren esteken konexio edo edukietatik eratorritako erantzukizunik.\nWebgune honetan jasotako informazioaren baimenik gabe, AIDATUren jabetza intelektual eta industrialeko eskubideetan sortutako kalteak eta galerak legez dagozkion ekintzak gauzatzea eta, hala badagokio, erantzukizunak sortzea eragingo dute. eratorritako ariketa horretatik.


Lakuak eta urtegiak Esako urtegia Yesa Tartea 17 Km.\nBide berdea / Bide naturala Iratiren Natur Bidea Lumbier Tartea 21 Km.\nZintzurrak Arbaiungo Arroila Usún Tartea 30 Km.\nBehatokiak Arbaiungo arroilako behatokia Tartea 34 Km.\nBehatokiak Mirador de Gallipienzo Gallipienzo Tartea 38 Km.\nIbarrak Zaraitzu Ezcároz Tartea 47 Km.


Bisita harresira, gauez | Bizigiro | Berria\nBisita harresira, gauez\nArtaxoako harresia ezagutzeko bisita gidatuak antolatu dituzte abuztu-irailerako, 'Iluntzeak dragoi teilatutik' izenburupean\n1Bisita gidatu bereziak antolatu dituzte Artaxoan abuztuko eta iraileko larunbatetarako, Iluntzeak dragoi teilatutik izenekoak: halako teilatu bakarra omen da munduan. San Saturnino eliza-gotorlekuan dira bisitak: barrunbeak, euri-ura jasotzeko sistema eta modu artistikoan argiztatutako harresia ezagutzeko aukera izango da.\nMonumentu historikoa da Artaxoako eliza-gotorleku hori. 1085. urtean hasi ziren eraikitzen, Tolosako (Okzitania) Saint Seningo kalonjeen enkarguz; bukatu, 1109. urtean bukatu zuten. Errege, jauntxo eta elizgizon ugarik nahi izan zuten hura eskuratu, eta hainbat borroka eragin zituzten: hori dela eta, hainbatetan berreraiki behar izan dute gotorlekua, batik bat, Karlos II.a erregearen garaian (Evreux, Frantzia, 1332-Iruñea, 1387; Evreuxkoa eta Gaiztoa ezizenekin ezagutua).\nJatorrian hamalau dorre zituen harresiak, baina bederatzik iraun dute gaur arte. San Migel eta Remahua zubietatik sar daiteke harresi barrutira; biak ere gotorlekua eraiki zuten garai berekoak dira. Eliza-gotorlekua zelatarako gune garrantzitsua izan zen, kanpandorre gisa funtzionatzeaz gain.\nPortale gotiko oso berezia dauka, XIII. mende amaierakoa. Elizak erretaula gotiko bat du, 1505. eta 1515. urteen artean egindakoa. Duela gutxi, lurpeko ur biltegi bat aurkitu dute, elizaren iparreko aldean: 28 metro karratukoa da, eta hiru metroko sakonera du.\nEguzkia sartu baino hogei minutu lehenago hasten dira bisitak, eta beharrezkoa da aurrez izena ematea, sarrera mugatua baita. Informazio gehiago www. reinodeartajona.com webgunean lor daiteke.\nAbuztuko eta iraileko larunbatetan, iluntzetan, Artaxoan (Nafarroa).


Badakigu herritarren artean pertsona migratzaileen eta babesleku bila dabiltzan pertsonen krisia eragin duen ondorio orokortuenetako bat inpotentzia dela. Horregatik "mugitzen diren pertsona" horiei eskutitz bat idazteko aukera eman nahi dizugu zure hausnarketak, sentimenduak eta analisiak banatuz. Horrez gain, egoera honen erantzule politikoei zuzendutako postdata bat idaztea proposatzen dizugu.\nMunduko Medikuak erakundeak kanpaina honen bidez zure mezua zabalduko du eta gobernuari eta Diputatuen Kongresuari iristen zaiela ziurtatuko du.\nMunduko Medikuen aholkuekin bat egin nahi dut pertsona migratzaile eta errefuxiatuak zareten aldetik dituzuen eskubideak errespetatu eta bermatu daitezen (link a recomendaciones) eta horrez gain honakoa esan nahi nizueke:\nIrakurri 10 eskaera\nMugizen diren pertsonei:\nMunduko Medikuak erakundeari buruzko informazioa eta jakinarazpenak jasotzea onartzen dut.\nPribatutasunerako eta datuen babeserako politika\n* Derrigorrezko atalak\nHaiek dagoeneko idatzi dute


Ktenoforo - Wikipedia, entziklopedia askea.\nCtenophora (grezieraz orraziak eramaten dituztenak) filuma, euskaraz ktenoforo gisa idatzia, animalia diblastikoen filum bat da. Etimologikoki, marmoka “orrazidunak” dira, eta izen hori ezarri zaie orrazi itxuradun igeri-palak dituztelako (kten edo ketenak); luzera dituzten zortzi bandak igeritarako erabiltzen diren zilio ilarez josita daude. Nola marmoken antza duten, iraganean zelentereoen taldean sartu ziren hasieran.\nSustantzia likatsu bat jariatzen duten koloblasto izeneko zelula espezializatuak dituzte, ehiza egin ahal izateko. Espezie asko argia sortzen duten animalia gardenak dira. Haragijaleak dira, eta harrapakinak eskuratzeko garroetako bentosak erabiltzen dituzte batzuek, baina bentosarik ezean ahoa bera erabiltzen dute horretarako.\nItsasoan baino ez dira bizi eta 166 espezie ezagutzen dira. Ez dira oso ezagunak, baina ba dira ugariak eta planktonaren biomasaren parte handi bat dira. Gehien-gehienak planktonikoak dira. Beste batzuk hondo ozeanikoetan bizi dira eta ar lauen antza dute. Gainazaletik 3.000 metroko sakontasunerarte bizi daitezke.\nPleurobrachia pileus da euskal kostaldeko espezierik ugariena, eta multzo edo sardetan ageri da zenbaitetan.\n↑ a b c Bizkaiko itsasaldea. Lurralde-Azterlanetarako Bizkaiko Iraskundea [2003?] ISBN 8477523290 PMC 53330284.\nWikimedia Commonsen badira fitxategi gehiago, gai hau dutenak: Ktenoforo


Carmen Azahara: hegaztien lumetan askatasuna aurkitu duen ornitologoa - Zientzia Kaiera\nCádizen jaio eta hazi zen. Ingurugiro Zientziak ikasi zituen haren herriko unibertsitatean eta oporraldietan hainbat borondatezko praktikak egin zituen ingurugiro alorrean. Boluntario sasoi bat Migres Fundazioan egin zuen, honek, hegaztien migrazioak aztertzea du helburu eta bertan piztu zitzaion ornitologiarekiko interesa. Universitat de Valèncian espezializatu zen Kontserbazio eta Biodibertsitate graduondokoa eginez, hegaztiei eraztunak ipintzeko lizentzia lortzeko prestatzen zen bitartean. Lizentzia hau SEO/BirdLife elkarteak kudeatzen du estatu mailan eta Euskal Herrian, Aranzadi Zientzia Elkarteak du honen ardura.\n1. irudia: Carmen Azahara ornitologoa eraztunketa zientifikoa gauzatzen dihardu Urdaibai Bird Centerren.\nEgun, Urdaibai Bird Centerren dihardu lanean hegaztien eraztunketa zientifikoa gauzatzen. 28 urte ditu, ornitologoa da eta txori-hazlea dela esaten du lagunartean dagoenean. Biziki maite du, emakume gutxi dagoen alor hau: ornitologia. Egiten duen lanaz disfrutatzen du, bere hobbya eta pasioa baita. Eta horren adierazle dira bere bloga, Only Birds eta baita ere sare sozialetan azalarazten duena, bertan erakusten baitizkigu egunero aztertu eta eraztundu dituen hegaztiak.\n2014an, Urdaibaiko paduratik pasa ziren 8.000 hegazti kontrolatu, aztertu eta eraztundu zituen. Horien artean txio arrunta (Phylloscopus collubita) eta lezkari arrunta (Acrocephalus scirpaeus) aipatu daitezke, eta baita ere, azken urtean umealdi oparoa izan duen amilotx urdina (Parus caeruleus). Baina aipatzen duenez, inbasio biologikoak direla eta, inguruan arrotzak diren espezieak ere izan ditu eskuartean, esaterako, urretxindor japoniarra. Hauek bertako hegaztiekin lehian ibili dira tokia eta janaria lortzeagatik eta, horrez gain, txori autoktonoek gainditu ezin dituzten gaixotasunekin infektatzeko arriskuan jarri dituzte.\nOrnitologo honen lantokira hurbiltzen gara, Israelen dagoen nazioarteko eraztunketa-estazio batera joateko maletak prestatzen ari den unean. Bertan bi migrazio-fluxutik eratorritako hegaztiekin lan egingo du, Asiatik eta Europatik datozenekin. Carmen Azahara ornitologoa dugu bera.\n.- Ornitologoa zara eta zure lan nagusia hegaztien eraztunketa da. Lan hau egiteko ez da beharrekoa titulazio zehatza, lizentzia bat baizik. Zein da lizentzia hau?\nIkasketak hasi nituenean, ornitologoa izateko eraztunak jartzeko lizentzia beharrezkoa zela pentsatzen nuen, baina ez da horrela. Eraztunketa, batez ere, hegaztiak aztertu, ikertu eta xakitu edo markatzeko egiten den manipulazioa da eta lizentzia duen edonork egin dezake. Nire eraztunketa lizentzia irabazi-asmorik gabeko elkarte batek kudeatzen du, SEO/BirdLifek. Lizentzia lortzeko azterketak bi zati ditu, gidatzeko baimenaren antzera, praktikoa eta teorikoa. Bi urteko ikasketa-prozesua gainditu ondoren azterketetara aurkeztu nintzen eta biak lehen saiakeran gainditu nituen. Hori ez da bat ere erraza, eta oso harro nago egindakoaz.\n.- Bi urtez egon zinen azterketak prestatzen eta graduondokoa egiten. Nola izan zen sasoi hura?\nValentzian nengoenez bertako eraztunketa-talde batekin harremanetan jarri nintzen, Pit-Roig taldea (txantxangorri valentzieraz) eta eurak lagundu ninduten formatzen. Hala ere, Valentziatik kanpora ere joan nintzen ikasteko asmoz. Izan ere, azterketetan estatuko edozein hegaztien inguruan galde dezakete eta gainontzeko tokietara hurbildu nintzen bertako hegaztiak ezagutzeko asmoz. Baina ez zen hori nire helburu bakarra, eraztunketa alorrean zebiltzan bestelako profesionalak ere ezagutu nahi nituen, guztiek egindako ekarpenak garrantzitsuak baitira eta modu horretan gauza berriak ikasteko aukera duzu.\nKasualitatez horietako toki bat izan zen hau. Horrela ailegatu nintzen Urdaibai Bird Centerrera, ni prestatzeko bideak aurkitu nahian. Sasoi hartan hegaztien eztei osteko jarraipena egiteko borondatezko programa bat zegoen zentroan, laguntza behar zuten horretarako, eraztunketan ziharduen jendea edota ikasten ari zirenak eta bertan gelditu nintzan. Hilabete bat eman nuen lan horretan eta hurrengo urtean ere bueltatu nintzan bertara.\nUrdaibai Bird Centerren ezinbesteko laguntza eman zidaten. Liburuak mailegatu, aholkuak eman, nire eraztunketa-formazioan lagunduz eta abar. Behin azterketak aprobatuta telefonoz deitu nien lortu nuela jakinarazteko eta zoriontzeaz gain nire zain zeudela esan zidaten, lanerako behar nindutela.\n.- Zelako izan zen azterketa praktikoa?\nEraztunketa-ariketa oso bat gauzatu behar da. Hau da, eraztunketa eguna antolatu osotasunez eta independentea zarela erakutsi behar duzu, ez duzula laguntzarik behar lana aurrera eramateko. Azterketak berak hainbat atal ditu eta bakoitza gainditu behar da, bat kolokan utziz gero, ez da azterketarik gainditzen. Osotasunean, sareak jarri, hegaztiak datatu eta erroldatu, txoriak maneiatu, eraztundu, egoki artatu eta bibliografia zuzen erabiltzean oinarritzen da proba.\n.- Eta egun, zertan datza egiten duzun eraztunketa-lana?\nHegazti bati eraztuna jarriz gero, animalia bereizi egiten duzu. Izan ere, txori talde bat ikusten duzunean ez dakizu zein den zein, denak berdintsuak dira. Eraztunaren bidez haren nortasun agiri propioa ematen diogu. Eraztunean hegaztiaren serie-zenbakia bakarra dugu eta behin jarriz gero, handik aurrera zehatz-mehatz dakigu zein animalia den. Horri esker hainbat datu eskuratu daitezke: nondik nora dabiltzan, haren osasuna nolakoa den, zenbat urte bizi diren, eta abar. Eraztunketa zientifikoa behar-beharrezkoa da datu hauek ezagutzeko eta hegaztiak aztertzeko.\n2. irudia: Berrarrapatutako hegazti baten eraztuna aztertzen.\n.- Nola hurbiltzen zara hegaztiengana eraztuna jartzeko?\nEraztundu nahi den hegaztiaren arabera, hainbat teknika ditugu eskura. Esaterako, hegazti txikiak badira gure helburu, sare japoniarrak edo laino-sareak izena duten sareak erabiltzen ditugu. Japoniarrak esaten zaie, jatorriz bertakoak direlako eta lainozkoak deritzogu, fin-finak direlako eta txoria hegan doanean ez duelako ikusten berau. Behin sarearekin tupust egiten duenean, bertan dauden patriketan jausten dira eta barruan gelditzen dira. Ondoren, bertatik atera eta oihalezko poltsa ilun, opaku baina transpiratzen duen baten sartzen ditugu. Iluntasunean lasaitu egiten dira eta eraztunketa-mahaira eramaten ditugu aztertzeko.\nBertan, lehenik eta behin eraztunik duten ikusten dugu. Horrela balitz nondik datozen aztertzen dugu, atzerritik edo inguruko tokiren batetik etorritakoak diren finkatzen dugu. Eraztuna atzerrikoa bada, bidaltzailearen helbidea irakurtzen da, jatorria eta noizkoa den. Eraztunik ez balu, txoriaren neurrikoa den bat jartzen diot baina aurretik, zein espeziekoa den, sexua, adina eta osasunez nola dagoen jakiteko miaketa egiten diot. Osasunari dagokionez, bidaia egiteko koipe nahikorik duen ikusten dut, hegan egiteko giharra nola duen aztertu, hegoen neurriak hartzen dizkiot eta azkenik, pisatu egiten dut. Hori da ohiko prozesua. Horrez gain, bestelako adierazleak ikertzea behar izanez gero, gainontzeko probak egiten dizkiegu. Ondoren, berriz libre uzten ditugu.\n3. irudia: Carmen Azahara, Urdaibai Bird Centerrek hegaztiak antzemateko jarrita duen, laino-sare baten jausitako hegaztia hartzen.\n.- Zer egiten duzu biltzen dituzun datu horiekin?\nBehin datuak jasota ordenagailura pasatzen ditut, programa informatiko baten artxibatu eta urtero Aranzadi Zientzia Elkartera bidaltzen dugun txostena lantzen dugu. Aranzadik kudeatzen ditu datuok eta Euring elkartearekin (The European Union for Bird Ringing) partekatzen ditu. Elkarte hau da herrialde guztietako datuak koordinatzen dituen erakundea. Koordinazio hau, batez ere, garrantzitsua da txoriak berriz harrapatzen ditugunean. Berrarrapaketen kasuan, norbaitek neuk eraztunduko hegazti bat antzemanez gero, datuak pasatzen dizkigute eta nondik nora bidaiatu duen, nondik pasatu den, zenbat denbora tardatu duen eta beste hainbat gauza aztertzeko aukera paregabeak ditugu.\n.- Zein da eraztunketa zientifikoan jasotzen duzuen daturik garrantzitsuena?\nEraztunketa zientifikoaren bidez datu ugari lortzen ditugu, baina garrantzitsuena, batez ere, migrazio-bideei buruzko datuak dira. Nondik pasatzen diren, noiz, zenbat denbora ematen duten bidean ezagutzea oso garrantzitsua da. Kontuan izanik, migrazio-bideak ez direla egonkorrak, denborarekin aldatzen doazela, dudarik gabe hau da daturik garrantzitsuena. Horregatik ikertzen ditugu fluxuak.\nIzan ere, ba al zenekien espezie berdineko indibiduoak izan arren, horietako batzuk urtero ibilbide desberdina hautatzen dutela? Edota espezie berdineko txoriak izan arren, guztiak ez direla toki berberetik joaten? Ezagutzen ez ditugun, eta ikertzeke dauden, makinatxo bat gauza ditugu oraindik.\n.- Azterketak gainditu ondoren, Urdaibai Bird Centerren zure zain zeundela esan zizuten. Jada urtebete baino gehiago daramazu bertan. Zein da zentroan egiten duzun lan zehatza?\nBi zeregin nagusi ditut, eraztunketarako esfortzu iraunkorreko estazioen mantenua eta hegaztien eraztunketa. Izen hori dute estazioek, eraztuna jartzeko modua oso zehatza delako. Honetan, sare kopuru zehatz eta berdina erabiltzen da, toki finkoetan (ez dira tokiak aldatzen joaten) urte osoan zehar. Teknika honen bidez datuak erkatu litezke eta hegaztiak markatu eta berrarrapatzetik urrunago goaz. Ikerketa konparatuak egin ditzakegu: zein espezie ditugun sasoi baten edo bestean, nola aldatzen diren populazioak urteen poderioz, haziz edo gutxituz doazen… . Egunero hainbat toki desberdinetan antzemandako txoriak eraztunduz baino, informazio oparoagoa lortzen dugu esfortzu iraunkorreko estazioen bidez.\nHorrez gain, kontuan izan behar dugu, estazio hauek hainbat habitatetan ditugula. Nik neuk hiru estazio iraunkor ditut, bat basoan, beste bat lezkan eta hirugarrena paduran. Laugarren bat ere izaten dugu ugalketa sasoian.\nNire lanaren zati handi bat da estazioak egoera optimoetan mantentzea. Izan ditut hainbat pasadizo ere, zuhaitzak gainera jausi izan zaizkidan egunak, sasitzak etengabe garbitzen pasa ditudan egunak berehala hazten zirelako, sareetan egindako zuloak josten pasatu ditudan orduak. Estazioen mantenu lanak ordu asko behar ditu.\nEta horrez gain, gida ornitologikoa naiz. Urdaibai Bird Centerrera datozen bisitariek bertan lanean diharduen ikertzailearekin hitz egiteko aukera dute. Ikusi dutenaren bueltan, jakin-mina asetzeko, zalantzak argitzeko, edozein gauzari buruz hitz egin dezakete nirekin. Hau benetan gustukoa dut. Izan ere, bisitariak poziago joaten dira hemendik tratu pertsonalizatu baten ondoren eta eraztunketaren xehetasunak ezagutu ondoren. Behin jakinda hegazti bati nola ipintzen diogun eraztuna, prozesuak ez diela ematen inolako minik, ez sufrimendurik eta eraztuna bera pisu gutxiko zerbait dela, bisitariak pozik doaz. Sarritan esaten diet, zuk daramazun eskukoa edota eraztuna bezalakoa da jartzen dioguna. Zuri molestatzen dizu? Ez, ezta? Txorien kasuan ere berdin, ez die kalterik sortarazten.\n.- Zein da zure helburua lana aurrera eramateko orduan?\nHelburu garbia dut, uneoro zer gertatzen den jakitea. Hori da nire helburua eta hegaztiek horren berri ematen didate, gertatzen dena kontatzen didate. Urdaibaiko hezegunea Gautegiz Arteagako paduren berreskurapenaren baitan dagoen egitasmoa da. Horren baitan, hain toki txikian habitat desberdinak lortzeko kudeaketa lana gauzatu behar dugu. Eta, hegaztiek lan ona edo eskasa egiten ari garen esaten didate, horren berri ematen didate.\nEsaterako, migrazio-bidea jarraituz hona ailegatzen diren txoriak bigarrenez harrapatu eta aztertzen ditudanean pisua irabazi dutela ikusten badut, migrazioari berriz ekiteko koipe gehiago dutela antzematen badut, orduan guztia ondo dagoela dakit. Perfektu! Urdaibaik euren bidaiarekin jarraitzeko behar duten guztia ematen diotela seinalea da hori. Aldiz, koipea galtzen badute badakit gauzak ez doazela bide onetik eta zerbait aldatu eta hobetu beharrean gaudela.\n4. irudia: Txoria aztertu ondoren berriz aske uzteko zain.\n.- Zein da gehien ikertu duzun hegaztia?\nEnera da sakonen ikertu dudan hegaztia. Honi buruzko datuak dira gehien bildu ditudanak. 2014an 8.000 hegazti eraztundu nituen, horietatik 4.000 enarak ziren. Espezie honen inguruko ikerketa intentsiboarekin aurrera jo nahi dut. Izan ere, bera izendatu zuen SEO/BirdLife elkarteak 2014. urteko hegaztia, modu kezkagarrian gutxitu baita enara kopurua. Enaren galerak harreman zuzena du bertan behera utzitako hainbat jardunekin. Euskal Herrian, adibidez, baserriak uztearekin edota baserriko lanen galerarekin zerikusia du enaren desagertzeak.\n.- Carmen, ornitologian ez ditugu emakume asko antzematen.\nEmakumezko bati esfortzu eta ahalegin gehiago eskatzen dion alorra da gurea. Balio duzula frogatu behar duzu uneoro eta gizonezkoei ez zaie berdin gertatzen. Gizonek jakin badakitela, zertan dabiltzan badakitela suposatzen zaie. Guretzako azterketa iraunkorra da, lanean beti erne eta tinko egon beharra dugu. Zer egiten duzun badakizula demostratzen egon beharrak presio asko eragiten du.\nEgia esan, arazo hau ez nuen bizi unibertsitatean nengoen bitartean. Han ezagutzak, irizpideak, kontzeptuak jasotzen dituzu eta egoki barneratu dituzula “jakitera” eman behar diozu irakasleari azterketaren bidez. Unibertsitatea amaitu ondoren, handik kanpora aurkitu nuen arazoa. Uste dut hori dela emakume ornitologo gutxi egotearen arrazoia. Horrek asko mugatzen gaitu. Beraz, alor honetara hurbiltzen diren emakumeak bokazio handi batek bultzatuak ematen dute pausua.\nBitxia da, sare sozialetan, esaterako Facebooken, emakumezkoak diren oso adiskide gutxi ditut. Argazkilariak, ornitologoak eta bestelakoak gizonezkoak dira gehien bat. Ornitologiako foroetan emakumeak aurkitzea oso deigarria da, baina honako bilguneetan gutxi bagara ere, emakumeen parte hartzeak adierazten du guk ere gustuko ditugula hegaztiak.\nArgitalpen-data: 2015/02/20 · Atala: #KZJaia, Emakumeak zientzian\n[…] Planetak, haziak eta orain hegaztiak. Urdaibaiko paduren inguruan kokatuta dugu hegaztiei buruzko interpretazio zentroa den Urdaibai Bird Center. Urdaibaiko Biosferaren Erreserban kokatuta dagoen zentro honetan hegaztiei buruzko ikerketa eta dibulgazio-lanak eramaten dituzte aurrera. Bertan ikertzen diharduen Carmen Azahara ornitologoarekin […]